Z á p i s n i c a

z XXII. zasadnutia Miestneho zastupiteľstva mestskej časti Košice-Staré Mesto, konaného dňa 13.09.2018
------------------------------------------------------------------------------------------------------------------------
Prítomní: 	podľa prezenčnej listiny.

Úvod rokovania

p. Grega, starosta MČ: Dovoľte mi, aby som vás srdečne privítal na XXI. zasadnutí Miestneho zastupiteľstva mestskej časti Košice-Staré Mesto. Prítomných je 10 poslancov, takže sme uznášania schopní. Ospravedlnení sú poslanci pán Lasky a pán Brixi. Pán Lukán príde neskôr. 

- - -

Určenie overovateľov

p. Grega, starosta MČ: Za overovateľov zápisnice určujem poslancov Hulmečíkovú a Petrovčika.

- - -

Návrhová komisia

p. Grega, starosta MČ: Poprosím návrhy do návrhovej komisie. Dávam hlasovať, kto je za to, aby v návrhovej komisii pracovali poslanci: Süli, Hanesz, Ondová Reiter

Hlasovanie č. 1: za – 7, proti – 0, zdržalo sa – 1, nehlasovalo – 2

p. Grega, starosta MČ: Menovaní poslanci boli schválení do návrhovej komisie.

- - -

K programu rokovania

p. Grega, starosta MČ: Otváram rozpravu k programu. Najprv budeme predkladať návrhy, ktoré sa týkajú buď vypustenia alebo zmeny poradia bodov. Pokiaľ sa nikto nehlási, budeme hlasovať o bodoch, ktoré boli zverejnené. Poprosím pána Süliho, aby prečítal návrh na uznesenie.

p. Süli, poslanec MiZ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto podľa § 12 ods. 5 a 7 zákona č. 369/1990 Zb. o obecnom zriadení v znení neskorších predpisov schvaľuje body zverejneného programu XXII. zasadnutia Miestneho zastupiteľstva mestskej časti Košice-Staré Mesto.

Hlasovanie č. 2: za – 9, proti – 0, zdržalo sa – 0, nehlasovalo – 1

p. Grega, starosta MČ: Bolo to schválené. Teraz poprosím návrhy na doplnenie programu. Dovolím si dať návrh, aby sme za bod 4 dali bod 4a Žiadosti o poskytnutie finančnej dotácie na I. štvrťrok 2019. Ďalší návrh poprosím. 

p. Petrovčik, poslanec MiZ: Chcel by som doplniť bod a chcel by som vás požiadať, aby sme to schválili ako bod 6a. Týka sa to výstavby 9-poschodového bytového domu na Kpt. Nálepku 1, Košice.

p. Hulmečíková, zástupkyňa starostu MČ: Na poslednom zasadnutí komisie zdravotnej, sociálnej, kultúry a športu sme hovorili a schváli sme ľudí na udelenie verejných ocenení. Riešili sme to na komisii. Tento materiál bol tak schválený, že o tom budeme rokovať na zastupiteľstve. Materiál je tu, takže ho navrhujem zaradiť. Navrhujem to ako bod 13a. 

p. Djordjevič, poslanec MiZ: Na základe mnohých dopytov a stretnutí občanov, myslím že niektorí z nich prišli aj na dnešné zastupiteľstvo, by som žiadal zaradiť dva body. Materiál som spracoval v písomnej forme. Pán Ing. Hanesz ich má k dispozícii. Všetci dostanú na stôl, tak isto aj fotodokumentáciu. Preto, aby sme občanov nezdržiavali, aby sme to vybavili hneď v úvode, navrhujem ako bod 1b prerokovať Žiadosť o odkúpenie alebo zámenu pozemkov medzi Slovenskou republikou a mestom Košice za účelom vybudovania pozemnej komunikácie a parkovacích miest s odvodnením. Ďalej žiadam zaradiť do programu dnešného zastupiteľstva ako bod 1c Informatívnu správu o stave pozemnej komunikácie nachádzajúcej sa na pozemku – p. č. 282/1 v k. ú. Letná, t. j. vo dvore ohraničenom ulicami Zimná, Jarná, Jilemnického a Jesenná v Košiciach. Ďakujem. 

p. Ondová Reiter, poslankyňa MiZ: Chcela by som zaradiť do bodu Rôzne nové prechody pre chodcov. 

p. Grega, starosta MČ: To poviete v bode Rôzne. Netreba to schvaľovať. Pokiaľ sa nikto nehlási, pristúpime k hlasovaniu. Najprv budeme hlasovať o mojom návrhu, bod 4a Žiadosti o poskytnutie dotácie na I. štvrťrok 2019. Prosím hlasujte.

Hlasovanie č. 3: za – 9 , proti – 0, zdržalo sa – 1, nehlasovalo – 0

p. Grega, starosta MČ: Zaradenie bodu bolo schválené. Kto je za zaradenie bodu 6a) Bytový dom, ul. Kpt. Nálepku 1, Košice? Prosím hlasujte.

Hlasovanie č. 4 : za – 10, proti – 0, zdržalo sa – 0, nehlasovalo – 0

p. Grega, starosta MČ: Bod bol schválený. Ďalej je doplnenie bodu 13a Návrh na udelenie verejných ocenení. Prosím hlasujte. 

Hlasovanie č. 5 : za – 10, proti – 0, zdržalo sa – 0, nehlasovalo – 0

p. Grega, starosta MČ: Bod bol schválený. Kto je za zaradenie bodu 1b Žiadosť o odkúpenie alebo zámenu pozemkov medzi Slovenskou republikou a mestom Košice za účelom vybudovania pozemnej komunikácie a parkovacích miest s odvodnením? Prosím hlasujte. 

Hlasovanie č. 6 : za – 9, proti – 0, zdržalo sa – 0, nehlasovalo – 1

p. Grega, starosta MČ: Bod bol schválený. Doplnenie bodu 1c Informatívna správa o stave pozemnej komunikácie nachádzajúcej sa na pozemku – p. č. 282/1 v k. ú. Letná, t. j. vo dvore ohraničenom ulicami Zimná, Jarná, Jilemnického a Jesenná v Košiciach. Ďakujem. Prosím hlasujte. 

Hlasovanie č. 7 : za – 10, proti – 0, zdržalo sa – 0, nehlasovalo – 0

p. Grega, starosta MČ: Bod bol schválený. Program bol schválený, tak prejdeme k jednotlivým bodom.

- - -

Bod č. 1/
Informácia o činnosti starostu mestskej časti Košice-Staré Mesto od XXI. zasadnutia Miestneho zastupiteľstva mestskej časti Košice-Staré Mesto.

p. Grega, starosta MČ: Otváram rozpravu k tomuto bodu. Pokiaľ sa nikto nehlási, uzatváram rozpravu, poprosím prečítať návrh na uznesenie. 

p. Süli, poslanec MiZ a člen návrhovej komisie. Návrh na uznesenie: Miestne zastupiteľstvo mestskej časti Košice Staré Mesto berie na vedomie informáciu o činnosti starostu mestskej časti Košice Staré Mesto od XXI. zasadnutia Miestneho zastupiteľstva mestskej časti Košice Staré Mesto v predloženom znení.

p. Grega, starosta MČ: Prosím hlasujte.

Hlasovanie č. 8: za – 6, proti – 0, zdržalo sa – 4, nehlasovalo – 0

p. Grega, starosta MČ: Materiál bol prijatý.  

- - -

Bod č. 1b/
Žiadosť o odkúpenie alebo zámenu pozemkov medzi Slovenskou republikou a mestom Košice za účelom vybudovania pozemnej komunikácie a parkovacích miest s odvodnením

p. Grega, starosta MČ: Otváram rozpravu.

p. Djordjevič, poslanec MiZ: V prvom rade. Nechcel som nič v predošlom bode, iba jedno, ale to sa môžeme k tomu vrátiť v bode Rôzne. Plnenie uznesenia mestskej časti – prehodnotenie počtu poslancov za mestskú časť na počet 4. Môžeme sa o tom porozprávať neskôr. Preto som sa aj zdržal hlasovania. To len na vysvetlenie. K tomuto bodu mám aj fotodokumentáciu, ktorá môže začať kolovať. Prečítam ju celú. Obyvatelia blokov tvoriacich dvor ulíc Jarná, Letná, Jesenná a Zimná a vlastníci garáží v tomto dvore nemajú k dispozícií na uliciach z vonkajšej strany dvora dostatok parkovacích miest. Preto sú nútení parkovať aj vo dvore. Pozemok je vo vlastníctve Slovenskej republiky, v správe ho majú Železnice Slovenskej republiky. Kedysi sa dvor udržiaval, dokonca mestská časť Košice-Staré Mesto má k pozemku nájomný právny vzťah. Na základe nájomnej zmluvy s prenajímateľom – Železnicami Slovenskej republiky. Realita je však taká, že aj samotné kosenie dvora si zabezpečujú miestni obyvatelia sami. ŽSR pravdepodobne neevidujú v majetku žiadnu pozemnú, ani účelovú komunikáciu na uvedených parcelách a preto dlhodobo neinvestujú do údržby tohto dvora. Navyše nemajú ani dôvod, keďže mestská časť Košice-Staré Mesto má k pozemku nájomný právny vzťah. Obyvatelia sú frustrovaní a za tie roky sľubov nedôverčiví. Je potrebné z pozície mestskej časti konať a požiadať mesto Košice k riešeniu tohto žalostného stavu. Okrem toho, že z dôvodu zanedbanej (na papieri neexistujúcej) komunikácie je v dvore veľmi vysoká prašnosť. Dochádza tu aj k závažným poškodeniam vozidiel. Obyvatelia riadne platia dane mestu za byty, ako aj za garáže a zaslúžia si rovnaké práva ako ostatní obyvatelia tohto mesta. 

p. Hanesz, poslanec MiZ: Nakoľko tam bývam, tak tú situáciu samozrejme dlhé roky sledujem. Principiálne si myslím, aby sme sa pohli z mŕtveho bodu. Mali by sme konať v takom zmysle, že žiadame mesto a železnice, aby vstúpili do rokovania a naozaj našli nejaký vhodný pozemok a zámenou posunuli túto žalostnú situáciu, ktorá už roky pretrváva a neposúvame sa nikde. To znamená, nevyostril by som tento návrh celkom tak, že iba kvôli parkovaniu to robíme. Nie je to tak celkom. Máte pred sebou aj tú dôvodovú správu, ktorú som ja napísal. Tam je pomerne veľa záležitostí, ktoré treba tam naraz riešiť. Samozrejme, obyvateľov najviac trápi to parkovanie. Musíme si uvedomiť aj to, že vo dvore máme napríklad kontajnery. Chodí tam KOSIT a jednoducho už sa stáva, tie výmole, že auto ani neprejde. Zároveň tam majú obyvatelia garáže. Nedostanú sa k tomu. Má tam tepelné hospodárstvo výmenníkovú stanicu. Nedostane sa k tomu. Ten stav sa zhoršuje. Musíme si uvedomiť, že keď nič neurobíme a necháme to tak, tak môže nám KOSIT odmietnuť chodiť do tohto dvora a potom neviem kde dáme tie kontajnery. To, že to parkovanie je veľmi vážne, to všetci vieme. Keď požiadame o tú zámenu, tak to je ten prvý bod, ten základ. Naštartujeme nejaký proces. Či mesto dokáže nájsť správny pozemok. Dozvedel som sa, že vraj aj bol taký zámer, lebo veľa je „Malá Praha 2“, ktorá má pozemok v mestskom vlastníctve, čiže 

k nejakej zámene v minulosti došlo. Ale či teraz, na náš popud, sa prikročí, to neviem, ale bez toho sa asi neposunieme. Samozrejme, či mesto bude do toho v dohľadnej dobe aj investovať a urobí tam riadne parkovacie miesta, to môžeme len dúfať. Ale bude mať mesto povinnosť starať sa o svoj majetok, kým železnice túto povinnosť celkom zanedbávajú a mestská časť koncom roka 2009 uzatvorila nájomnú zmluvu za tým účelom, aby tam kosila mestská časť, ale už vlastne aj od toho kosenia sa ustúpilo. Ja sa priznám, že je to síce ako negatívum, ale na druhej strane to vyvolalo nejakú aktivitu zo strany občanov, najmä na strane Letnej, ktorí zobrali veci do vlastných rúk a začali kosiť a robia sa si záhradky. Pravdepodobne to bude aj na strane Jarnej ulice. Čiže, tým že mestská časť nekonala, má to aj kladný dopad, ale tú mestskú komunikáciu nikto neurobí. Nemôžeme predpokladať, že zrazu prídu s krompáčmi a rozbijú celý dvor, a ešte to ani nie je v ich vlastníctve. Ja podporím ten návrh, aby došlo k tej zámene. Ďakujem pekne.

p. Djordjevič, poslanec MiZ. Faktická poznámka: Preto som do uznesenia napísal zámenu a odkúpenie, lebo majiteľ pozemku, teda Slovenská republika resp. kto bude poverený jednať v tejto veci ŽSR, ktokoľvek kto bude zastupovať republiku, nemusí mať záujem o pozemky mesta. Čiže keby sme im taxatívne určili, že žiadame zámenu alebo mesto aby žiadalo zámenu, jednoducho mohli by povedať, že nemajú záujem o iné pozemky a tento bod by sa znova dostal do stratena. Preto som napísala odkúpenie. Ak v meste sa nájdu peniaze, občania tam naozaj za desať rokov, čo platia dane za byty a garáže, sa vyskladá na tú cestu ... . Čiže odkúpenie alebo zámeny pozemkov. To len pre vysvetlenie. 

p. Süli, poslanec MiZ: Táto iniciatíva je veľmi pochvaľujúca, veľmi sa mi páči. Škoda, že až na konci volebného obdobia sa tým zapodievame. Ale treba si povedať jednu vec. Ten finančný tok. Ako to vyzerá? Občania za svoje byty platia daň z nehnuteľnosti mestu Košice. Daň za garáže, ktoré sú tam postavené, platia mestu Košice, a nie mestskej časti. Onoho času, keď tieto daňové príjmy boli príjmami mestskej časti, mohli sme si dovoliť to, že sme dali jednotlivé dvory do poriadku, lebo sme mali na to finančné prostriedky. Na druhej strane. Treba si položiť otázku. Kto užíva tento dvor? Užívajú ho predovšetkým občania, ktorí tam majú byty okolo toho dvora. Užívajú ho tí, ktorí tam majú garáže, a nie všetci, čo majú garáže, bývajú v tomto dvore. Pokiaľ dobre viem. Užíva to tepelné hospodárstvo, ktoré má výmenníkovú stanicu, a to len sporadicky. Užíva to ešte KOSIT, ktorý chodí pre smetie, ale od nich by sme nemali pýtať peniaze na to, lebo oni plnia službu. Ale keď, zase položíme si otázku, že ako je s týmto smetím, v kolobehu zberu a likvidácie tuhého komunálneho odpadu občania zase platia poplatky za to mestu Košice. Teda vyslovene je tam povinnosť mesta, keďže vyberá dane a poplatky, postarať sa o tento dvor ako o riešenie majetku. Je tu ešte jeden zákon, ktorý hovorí, že pokiaľ to nie je v majetku mesta, mestskej časti, nie je možné do toho investovať žiadne peniaze. Keď sa pamätáte, pred štyrmi rokmi sme sľúbili tu, v tejto sále, že budeme dodržiavať ústavu a platné zákony. To znamená, že pokiaľ sa nevysporiada majetkový pomer k tomu dvoru, nemôžeme s tým pomerne nič urobiť. Prvé kolo je vysporiadať majetok a druhé je položiť si otázku koľko to stojí. Jeden pekný projekt urobiť a keď bude tento projekt hotový, môžeme sa rozhodovať o tom, koľko dáme my, koľko tí, čo tam užívajú tento pozemok, koľko vlastníci bytov. Poviem vám pravdu, vyzerá to tak, že toto je zhodná cesta. Ale len to, že by len mesto robilo cestu, len tepelné hospodárstvo, len občania, len mestská časť, tento model zatiaľ asi fungovať už nebude.

p. Hanesz, poslanec MiZ. Faktická poznámka: Chcel by som len jednu krátku poznámku. Veľmi dobre vieme, že aká je situácia, čo sa týka parkovania v meste. Vidíme aj to, že na „Malej Prahe 1“ mesto vyberá peniaze. To znamená, mestská časť postavila tie parkovacie miesta a mestská časť vyberá peniaze za parkovanie. Samozrejme, keď urobíme zámenu a mesto by spevnilo plochy, vytvorilo parkovacie miesta, tak v tomto dvore pravdepodobne sa bude tiež platiť za parkovanie. Bola diskusia s občanmi, samozrejme nie so všetkými, ktorí tam bývajú, lebo je tam okolo 160 bytov. Ale tí, ktorí sa zúčastnili tej diskusie, kde bol prítomný pán Djordjevič, ja, aj pani Hulmečíková, tak sa priklonili k tomu, že to znesú, že sú si si vedomí toho, že možno postupom času sa vybudujú parkovacie miesta a budú platiť vo dvore tak ako platia vonku na ulici. Vieme, že situácia okolo EEI sa zmení a o niekoľko rokov to možno bude celkom inak, ale aj to vieme, že platiť sa bude. Obyvatelia tí, ktorí prišli na tú diskusiu na dvore, povedali že áno, nech to je tak. To znamená, že my keď odsúhlasíme zámer alebo žiadosť o vysporiadanie vlastníckych vzťahov, čiže zámenu, tak podporíme ich požiadavky. 

p. Djordjevič, poslanec MiZ. Faktická poznámka: Chcel by som reagovať na Ing. Jána Süliho vzhľadom na to, že ste spomenuli, že túto investíciu by mohli znášať aj občania. Trhová cena pozemkov v Starom Meste je meter štvorcový od 200 do 300 eur. Lenže ľudia, keď odkupovali pozemky od železnice, resp. od Slovenskej republiky, bola cena vyčíslená, aj stále majú niektorí otvorené ponuky na odkúpenie garáží za 90 eur za štvorák. Bavíme sa o 5 000 štvorákoch, čiže 450 tisíc eur pri 160-tich bytoch. Stačí, že jeden – dvaja by nesúhlasili, nie je to možné, ani schodné. Preto je to nutné, aby to riešilo mesto, ako aj prevádzkovateľ parkovania atď., aj správca komunikácií. To len vzhľadom na tú cenu. Prečo som to začal riešiť pred voľbami? Priznám sa, že som nevedel o tomto dvore. Upozornili ma na to občania a spoliehal som sa na poslancov z tohto obvodu. Už som vyčerpal, čo sa týka materiálu a diskusných príspevkov. Dal by som návrh na ukončenie diskusie, lebo odbočujeme od faktov. Bavíme sa o riešení parkovania, o KOSIT-e. Máme tu pred sebou návrh na odkúpenie ..., teda žiadosť, žiadame o odkúpenie alebo zámenu pozemkov. Chcel by som sa opýtať, či sú prítomní niektorí z obyvateľov, poprípade, aby si určili medzi sebou jedného hovorcu, aby sme to tu nenaťahovali a potom by sa mohli prihlásiť do diskusie, ak chcú vystúpiť. 

p. Grega, starosta MČ: Kto je za ukončenie diskusie po ukončení príspevkov tých, ktorí sú prihlásení?

Hlasovanie č. 9: za – 8, proti – 0, zdržalo sa – 1, nehlasovalo – 1

p. Grega, starosta MČ: Bolo to schválené. Spomínalo sa tu Staré Mesto, že sa nestará alebo že sa nekosí, atď. To načasovanie je jasné, ako ste povedali. Zbytočne polemizovať. Chcem len povedať jednu vec, že všetko je pravda. Občania samozrejme, že predsa platia dane, atď. a nikto sa o nich nezaujíma. Tak presne toto, čo hovoril pán Djordjevič, tak to bolo, asi pred desiatimi rokmi, som si aj ja povedal a neraz som sa stretol s občanmi. Mám tam množstvo priateľov, známych. Veľmi úzko sme spolupracovali, teraz si nespomeniem, predseda spoločenstva, ten lekár, ktorý tragicky zahynul. Podarilo sa nám mnoho vecí vyriešiť. To, čo sme mohli. Čiže naša mestská časť si vzala na svoje plecia to, že sme si to zobrali do nájmu alebo prenájmu, aby sme tam mohli nejakú činnosť vyvíjať, pretože do cudzieho majetku, ako bolo povedané, sa nesmie, ani nemôže investovať. Kedysi sa to aj dalo, a to patrí vďaka pánovi Sülimu alebo tomu zastupiteľstvu, nie jemu, však to zastupiteľstvo schvaľovalo, ktoré bolo. Urobili sa tam dookola tie chodníky. My čo sme mohli urobiť, sme urobili. Ja viem, že to nepostačovalo. Zo trikrát sme tam naviezli nejaký štrk, aby sa tam dalo vôbec chodiť. Ja viem aké tam boli mláky, veď som chodil okolo toho. Urobili sme tam rôzne úpravy, či už lavičky, či nejaké oplotenie ihriska. Dokonca sme sa chceli podieľať aj na tej bráne, ktorá tam mala byť, aby to bolo uzatvárané, aby tam nemohli chodiť iní parkovať. Paradoxne sme potom nemohli zrealizovať, lebo to napadol ..., starosta, pán Halenár tam myslím býval, tak mal nejaké problémy s tým, že sa to tam uzavrie. Takže aktivita tam bola a samozrejme, že to čo sa tu hovorí, sme sa snažili robiť. Mesto sme informovali. Nám nič nebolo treba akože schvaľovať. My sme toto všetko robili a riešili, lenže nedošlo potom k dohode, lebo my nie sme partner železníc a nedošlo k dohode mesta so železnicami na zámene. Áno, je to dobré, treba to urobiť, ale tak isto, aj keď sa to schváli, netreba mať veľké oči, lebo znova hovorím. Všetko závisí od toho, aké bude zloženie mestského zastupiteľstva. My ako miestni poslanci, ja ako starosta môžem povedať, že vieme sľúbiť vám občanom, ktorí ste tam, že naozaj urobíme všetko pre to a budeme sa snažiť všetkými možnými spôsobmi a cestami presadzovať, aby sa to čo v najkratšom čase naplnilo.

p. Hulmečíková, zástupkyňa starostu MČ: Nadviažem na to, čo povedal pán starosta, že áno, keď poslancami mesta som bola ja, pani poslankyňa Blaškovičová a pán poslanec Lukán, tak sa nám podarilo dotiahnuť prípravu zámeny pozemkov na „Malej Prahe“ a Svätoplukovej za pozemky železničnej stanice. Keďže my sme tam už neboli, mesto malo iné záujmy, vymenilo pozemky stanice za pozemky železničky v Čermeli. Takže taká je pravda. Ja si myslím, že v prvom kole ozaj treba vyriešiť ten majetkový vzťah a potom budú nasledovať ďalšie kroky. Pretože nič nám iné neostáva. Zbytočne budeme robiť scenáre ako to bude ďalej. V prvom kole musí dôjsť k tejto zámene a musí ísť oficiálna žiadosť na mesto, lebo vidíme, že mesto už akosi na to, čo bolo pred dvoma funkčnými obdobiami, zabudlo. Takže ja tento návrh podporím. 

p. Petrovčik, poslanec MiZ: Budem stručný. Mňa fascinuje, keď tu niekto rozpráva, že dve funkčné obdobia dozadu sa to začalo riešiť a potom sa už nedialo nič. Ďakujem tým poslancom, ktorí tu boli vymenovaní na meste, ktorí boli vtedy, keď sa to začalo riešiť. Tí aspoň vidno, že sa starali a niečo robili a záležalo im na mestskej časti Košice-Staré Mesto a bojovali na úrovni mesta aj v rámci tohto problému. Je smutné, že terajší stav alebo terajší..., kde aj vlastne ..., bohužiaľ aj ty, pán starosta poslancom mesta ... . Ja by som chcel fakty, že za posledné štyri roky, čo konkrétne sa zo strany, aj samozrejme všetkých troch, ale hlavne ako starostu mestskej časti, urobilo v tejto veci. To znamená. Aké uznesenia ste predložili, aké žiadosti, aký tlak ste vyvíjali na mesto v tejto téme? Lebo len tu teraz zase sedieť a zase sľubovať hory doly, to už občan, myslím si, už určite nezožerie, ako sa hovorí. Občania, myslím si, že už majú tých sľubov dosť. Čo sme tam urobili? Naviezli sme tam tri fúry štrku a bolo spomenuté, že nejaké lavičky. Pokiaľ viem, jednu jedinú lavičku okolo toho historického stromu sme zafinancovali tu my poslanci pán MUDr. Roland, ja a pán Hanesz. Takže aby sme presne zadefinovali kto tam čo urobil pre týchto občanov. Chcem zároveň upozorniť, že ozaj je tam to riziko, keby sa to riešilo v prospech mesta ten pozemok a vymenilo, tak by tam bolo riziko výberu parkovného. Čiže ak sú s tým občania stotožnení, v poriadku. Treba ísť touto cestou. Ja podporím tento návrh uznesenia. Večne sa sťažovať, že nemôžeme investovať do mestského majetku, áno, to je fakt. Ale ozaj, tak to potom môžeme ďalšie štyri roky tu vlastne sedieť, svietiť, kúriť a rozprávať, že nemáme peniaze a do cudzieho majetku nebudeme investovať. Takže takto asi ďalej nie. Zároveň ešte chcem podotknúť, aj mám výzvu na občanov. Tam by sa patrila aj nejaká možno komunitná činnosť. Zaktivizovať tých občanov. Urobiť si podobné občianske združenie a brať si príklad z Kisdyho ulice, kde vo dvore ..., vážne, ten dvor sa krásne mení a mal by to byť taký vzor pre ostatné dvory v rámci mestskej časti. Čiže, to sa dá jednoducho. Ja sa divím, že zo strany mestskej časti nebol taký návrh pomôcť tým občanom vytvoriť si to občianske združenie a požiadať bezodplatný alebo za jedno euro od vlastníka do správy a tak by ste sa mohli o to starať. 

p. Grega, starosta MČ: Úplne tak isto chápem obsah príspevku pána Petrovčika a aj tie otázky na mestských poslancov, ktorí akože nič nerobia. Je to zase normálne, však je november. Chcem len jednu vec povedať, že ..., alebo sa opýtať. Čo pán poslanec urobil v tomto smere za tie štyri roky? Prečo sa tu všetko hádže, že úrad? Toto nie je vec úradu. Veď to si majú všímať aj tí poslanci, ktorí sú zvolení a delegovaní. My sme urobili, čo sme mali a nie je to v našej kompetencii. Môžeme tam chodiť stále ... . Znova opakujem. Problém je, jednak my nemôžeme porušiť zákon, lebo keby sme to urobili, tak možno budú zase niektorí prví, ktorí budú na to poukazovať, že sme to porušili. Alebo bude nejaká ministerská kontrola, tak potom treba dať návrh, aby sa zmenil zákon v národnej rade. To je jedna vec. Druhá vec. Áno, teraz vznikajú rôzne zoskupenia, rôzne strany, sú rôzni kandidáti na primátorov, tak treba sa s nimi porozprávať. Ja to robím a ten, kto by splnil tú predstavu, tak toho podporím. Ale to znamená, aby dostali mestské časti kompetencie a tým aj peniaze. Všetci veľmi dobre viete, že to je všetko závislé len na tom. Ani úrad, ani starosta, nemôže urobiť sám nič bez toho, že by to schválilo zastupiteľstvo. Je to tak? 

p. Petrovčik, poslanec MiZ. Faktická poznámka: Veľmi som vám vďačný, že ste otvorili túto tému a že ste ukončili svoj predslov, že všetko len môžete robiť, čo schváli zastupiteľstvo. To som chcel vlastne v tom bode o vašej činnosti starostu. Tak aspoň teraz ste mi nahrali na smeč a spýtam sa vás. To je odpoveď, čo schválilo. Zastupiteľstvo schválilo, presne vám poviem kedy. 22.02.2016 som dal návrh na uznesenie, to už hovorím o mojich konkrétnych krokoch, lebo ste sa pýtali, čo som ja urobil pre túto mestskú časť. Tak vám to idem prečítať, čo som urobil pre túto mestskú časť a viac som nemohol. Dal som návrh projektu Skrášľujeme spolu Staré Mesto. Projekt systémových opatrení za účelom dosiahnutia zabezpečenia čistoty v okolí odpadkových kontajnerov a ostatných verejných priestranstiev. Dodnes nie je uznesenie vykonané. Pýtam sa. Prečo? 

p. Grega, starosta MČ: Nebolo na to finančné krytie. Držme sa merita veci. Tieto predvolebné veci ľudí nezaujímajú. To treba robiť inde. Boli ste tu štyri roky. Dokonca ste môj koaličný partner. Tak ja sa pýtam jednu vec, keď už ... . Prečo ste nikdy neprišli za mnou a nepovedali: „starosta, poďme toto robiť, ako to urobíme“? Nikdy ste neprišli so žiadnym návrhom. Prvý návrh, spoločný, ktorý bol, ja som si vás zavolal, kde sme písali čo by sme mali urobiť. Ja som si vás trošku viac vážil.

p. Djordjevič, poslanec MiZ: Navrhoval som, aby sme ukončili debatu. Iba k tomu, pán starosta, chcem povedať toľko, že tento bod vôbec som nemal ja osobne záujem poukazovať na nečinnosť úradu. To je až ten ďalší bod. Takže by som poprosil kolegov, aby naozaj v tomto bode nedávali otázky, lebo ako povedal pán starosta, je síce poslanec mesta, je štatutár tejto mestskej časti, ale aj nám všetkým poslancom z mandátu vyplýva monitoring, resp. kontrolovanie všetkých ulíc, písanie interpelácií, resp. podnetov priamo na mesto, čiže aj nejaká osobitná, samostatná činnosť. Tu nedávajme otázky, lebo naozaj tu sa bavíme o Slovenskej republike ako majiteľovi pozemku. Tu naozaj my sme mimo tému. Ako úrad, aj ako mestská časť. 

p. Süli, poslanec MiZ: Jediné, čo postrádam tu ... . Boli rôzne návrhy, modely. Model uskutočnenia projektu. Čo chceme urobiť, kto sa tam chce zúčastniť toho, sú ľudia ochotní prispieť, chcú tam platené parkovisko alebo tam chcú uzavretý dvor, aby tam nemal nikto z cudzích prístup. To je jedno z najlepších riešení, aby tam nechodili parkovať nejakí cudzí. Potom nie je možné vyberať parkovné. Sú to programy, ktoré per parter sa dali urobiť rôzne modely na realizáciu tohto projektu. Žiaľ, práve tieto modely neboli vypracované ani zo strany mesta. Pokiaľ mesto má nejaký vzťah k tomuto pozemku. Pokiaľ som dobre počúval, pán Hanesz mi hovoril ono času, že bolo stretnutie občanov a žiaľbohu niektorí občania boli proti tomu, aby ten dvor bol uzavretý, aby tam bola nejaká rampa, aby tam bola nejaká brána. Lebo fakt je, a nielen tu, ale aj na Kuzmányho sídlisku, že na tých parkoviskách, ktoré sme mali, kde bolo bezplatné parkovisko, parkovali cezpoľní. Prišli do mesta, lebo to bolo lacnejšie, než v centre mesta alebo dokonca v parkovacích domoch firiem. Ja si myslím, keď chceme postúpiť, to bude úloha už do ďalšieho zastupiteľstva. My to tu už asi nevyriešime v tomto zložení. Treba vypracovať rôzne modely a ktorý model bude najschodnejší a najprijateľnejší, tento model bude treba nejako uskutočniť. Žiaľ, treba povedať, že celkom určite si viem predstaviť, že nebude zo strany občanov jednotný prístup k tomu modelu, ale väčšina by mala rozhodnúť.

p. Hanesz, poslanec MiZ: Nechcem dlho rozprávať. Mňa sa to asi najviac bytostne týka. Ja vám kompletnú fotodokumentáciu dám skoro každý mesiac. Fotím ten dvor. Aj mailovú komunikáciu, ktorú viedli tí ľudia, ktorí medzi sebou majú spory práve ohľadne toho uzatvárania toho domu. Nechcem to rozvádzať, detaily, lebo to by sme sa nikde nedostali. Dokonca aj na Kisdyho som býval. Poznám aká je tam situácia. Nechcem tieto veci porovnávať. Jedno ale viem, a to to, že nevzniklo to teraz. To všetci vieme. Má to svoju históriu. Vieme, že aj v roku 2014, aj 2015 rôzni ľudia sa sťažovali, žiadali o zasypanie týchto výmoľov. My sme stále dávali vyjadrenie, však nie je to náš majetok, že nemôžeme. Keď urobíme ten krok a požiadame mesto a nové mestské zastupiteľstvo, bude nejakým spôsobom nutné zaujať stanovisko, tak sa môžeme posunúť ďalej. Musíme vyriešiť vlastnícke vzťahy, a to že tam tí ľudia, bohužiaľ, nie sú na rovnakej vlnovej dĺžke, musíme s tým počítať. A musí aj potom následne po zmene tých vlastníckych vzťahov Staré Mesto ako úrad, ktorý na tomto území funguje, nejakým spôsobom tých ľudí stmeliť a ako katalyzátor fungovať. Títo ľudia sa medzi sebou môžu rozhádať, ale Staré Mesto ako úrad, môže nejakým spôsobom ich zbližovať. 

p. Grega, starosta MČ: Poprosil by som ešte pána kontrolóra, ktorý povie trošku k problematike investovania. To nie je také jednoduché. 

p. Pillár, hlavný kontrolór MČ: Chcel by som sa vyjadriť celkovo k tejto otázky, aj trošku čo sa týka, odborne. V prvom rade si treba povedať, že tento dvor nie je jeden. My sa tu nebavíme o jednom dvore. Tých dvoroch je x. Proste je ich veľa. A nie je ani to pravda, že sa to neriešilo. Toto sa riešilo. Dokonca keď som bol ja šéfom právneho oddelenia, tak sme toto všetko riešili dokonca na ministerstve dopravy, čo sa týka železníc. A čo sa týka mesta spolu. Samozrejme, že mesto to riešilo za našej určitej spolupráce a pravda je taká, že vlastne kvôli čomu to nie je možné, to čo vlastne chcete. Napríklad nejakú zámenu pozemkov alebo nejaké odkúpenie, aby mesto to odkúpilo, pretože platia určité zákony, povedzme o rozpočtových pravidlách, platia zákony o železnici a pod. Železnica nemôže za inú ako trhovú cenu mestu predať tieto pozemky a tak isto nemôže, keď robí zámenu pozemkov, nemôže za iné ako trhové ceny tých pozemkov zameniť. Za to mesto toto nemohlo urobiť, lebo keby ono takto zamenilo a platil ďalší zákon o bytoch, nebytových priestoroch, ktorý hovoril, že pokiaľ by sme my požiadali mesto o odkúpenie, tak nám by to muselo predať za 6,60 eur, t. j. za bývalých 200 korún. Takže vlastne kvôli tomu toto mesto by porušilo kompletne všetky zákony o rozpočtových pravidlách, o finančnej disciplíne. Vlastne kvôli tomu to bolo stopené a je k tomu normálne aj odpoveď od mesta, kde je všetko povysvetľované. Takže nie je pravda, že sa okolo toho nerobilo. Ja len hovorím, aby sa chápalo, že kvôli čomu k tomu veľmi ťažko môže dôjsť. 

p. Grega, starosta MČ: Uzavrieme rozpravu, odhlasovali sme to. Chcel by som povedať ešte jednu vec. Treba to odsúhlasiť. Ešte chce vystúpiť občan. Je vôľa? Áno. Tak poďte k mikrofónu.

občan Starého Mesta: Je to strašné. S autom sa tam už pomaly nedá prejsť. Tí, čo majú nižšie podvozky, spojlery odtrhávajú. Že sa nedá investovať, nedá sa. Ale aspoň raz za polrok poslať jeden bager, jedno UNC-čko alebo neviem čo, aspoň to troška zrovnať. Stačí raz za polrok. Príde jeden bager, zrovná to, tie jamy čo tam sú. Tie výmole budú stále. Nasypete, zase sa urobia. Aspoň raz prísť zrovnať, žeby ten prístup tých áut ... . Dôchodcovia ku smetným kontajnerom sa nevedia dostať. Sú tam nasáčkované autá. Keď ste dali plot okolo detského ihriska, tak dajte ploty ako sú východy z brán. Dôchodcovia nevedia prejsť, lebo tam stoja autá. Na tráve stoja autá. Ja viem, že vy tam nebývate, vám je to jedno. Vy to smetie si odnesiete pekne kde chcete. Tam je problém. Treba prísť pozrieť. Treba prísť pozrieť, keď naprší. Keď už nemáte nejaké betónové pätky, čo len položíte, aby ľudia, dôchodcovia, pekne prešli k smetným kontajnerom, hodili to tam. Chodia po blate, po vode. Nie je investícia, ako vy hovoríte, že spevniť, státisíce. Základné veci bolo potrebné. Obyčajné, hocičo. Dnes jedna pätka stojí 2,50 alebo 3,50 eur. Položím, vyskladám. Veď máte tých ľudí, brigádnikov, čo sú nezamestnaní. Tak ich treba tam troška nahnať. Urobiť niečo. Sľuby sú stále. Každý príde a len sľubuje, a nič vôbec ... . Dobre, my mladší vieme, ale keby ste videli tých dôchodcov ako sa tam trápia, keď naprší. Sneh v zime? Tam v živote nebolo, aby niekto odpratal ten sneh. Keby ste videli, keď tam napadne sneh. Všade inde to funguje, kde sú spevnené cesty. Ale tam sú kontajnery vo dvore a tí dôchodcovia sa k tým kontajnerom nevedia dostať. Keď napadne 20 cm snehu, nedostane sa tam, nevie prejsť. Nemá kto odhrabať. My sami tam hrabeme až ku kontajnerom. Keby ste tie kontajnery dali z druhých strán dookola, tam je to v poriadku. Lebo tam si pekne vyjde, je tam spevnená plocha. 

p. Grega, starosta MČ: To, čo vieme urobiť ešte, urobíme. Keby niekto bol prišiel za mnou a povedal, lebo to tak funguje. A máme tam aj poslancov, kolegu pána Hanesza. Tak isto neprišiel a nepovedal: „Treba toto robiť, treba to predložiť na zastupiteľstvo.“. Naozaj, keď ja tam nebývam, ako to ja mám vedieť? Veď od toho sú poslanci. Ja by som teraz navrhoval, diskusia bola už ukončená, aby sme to schválili, lebo to je prvý moment a potom bude záležať ako sa k tomu postaví novozvolené miestne zastupiteľstvo, nový starosta a tak isto aj na meste ako sa k tomu postavia poslanci. Kým sme tu, vieme to tlačiť, vieme to povedať. Ja si myslím, že v prvom rade by sa tam mal prísť pozrieť primátor. Ja vám poviem jedno. Sú mestské časti, kde v posledných rokoch sa neukázal. To znamená, že viete, jeden dobrý gazda musí chodiť. On má peniaze, oni to majú. Jednoznačne, teraz sa musí rozlúsknuť tá vec, ktorá trápi predovšetkým vás. Aj nás, aj vás predovšetkým, že kompetencie mestským častiam, financie ... . A potom naozaj vieme všetko urobiť, a keď to neurobíme, tak potom nás môžete vyhodiť von oknom.

občan Starého Mesta: Hovorím, aspoň keby sa dalo ... . Robíte tu nejaké práce alebo niečo. Veď na hodinku jedno UNC alebo niečo väčšie, stačí keď príde a len tie jamy zrovná. Nič viac.

p. Grega, starosta MČ: Považujte toto za vybavené.

občan Starého Mesta: Dobre. Ďakujem. 

p. Grega, starosta MČ: Poprosím prečítať návrh na uznesenie. 

p. Süli, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto žiada mesto Košice, aby vstúpilo do rokovaní s vlastníkom parciel KN-C číslo 321/1, 320/11, 321/19, 320/14, 320/15, 320/13 a 320/20, celkovo o výmere 5029 m2, druh pozemku zastavané plochy a nádvoria, v k. ú. Letná v Košiciach za účelom odkúpenia alebo zámeny pozemkov medzi Slovenskou republikou a mestom Košice z dôvodu potreby vybudovania pozemnej komunikácie a parkovacích miest s odvodnením.

Hlasovanie č. 10: za – 10, proti – 0, zdržalo sa – 1, nehlasovalo – 0

p. Grega, starosta MČ: Máme schválený jeden východiskový materiál, ktorý by mal byť alfou a omegou pre hocijako zafarbené zastupiteľstvo, ktoré vzíde z novembrových volieb, pretože to je vec, ktorá je prospešná pre ľudí. Ja pevne verím, že sa nám to podarí. Ďakujem, že ste to schválili.

- - -

Bod č. 1c
Informatívna správa o stave pozemnej komunikácie nachádzajúcej sa na pozemku –               p. č. 282/1 v k. ú. Letná, t. j. vo dvore ohraničenom ulicami Zimná, Jarná, Jilemnického a Jesenná v Košiciach

p. Grega, starosta MČ: Otváram rozpravu. 

p. Djordjevič, poslanec MiZ: V predchádzajúcom príspevku som to možno nie celkom šťastne označil ako bod, ktorý poukazuje na nečinnosť úradu, lebo zase berme si aj na svoje plecia istú dávku zodpovednosti. Čiže nielen úradu, ale aj všetkých poslancov zastupujúcich túto mestskú časť. Prečítam dôvodovú správu. Ešte k nej dodám, že som sa dozvedel tak isto tesne pred letom, keď som začal hromadnú komunikáciu s občanmi tejto mestskej časti. Čiže nie je to účelové, nie je to pred voľbami. Jednoducho som bol upozornený i na katastrofálny stav niektorých úsekov komunikácie. Prečítam dôvodovú správu: „Obyvatelia blokov tvoriaci dvor z ulíc Jarná, Jilemnického, Jesenná a Zimná nie sú spokojní so stavom pozemnej komunikácie nachádzajúcej sa na pozemku – p. č. 282/1 v k. ú. Letná, t. j. vo dvore ohraničenom ulicami Zimná, Jarná, Jilemnického a Jesenná v Košiciach. mestská časť Košice-Staré Mesto v roku 1992 realizovala úpravu tohto dvora. Na predmetnú úpravu bolo vynaložených v danom čase 997 tisíc slovenských korún.“ To mi bolo odoslané, resp. odpovedané zo strany úradu, keď som sa podľa zákona č. 211 o slobodnom prístupe k informáciám pýtal. „Pozemok je vo vlastníctve mesta. Mestská časť Košice-Staré Mesto mala v minulosti pozemok v správe, ale bol mestu vrátaný.“ Nie som si istý stopercentne, ale predpokladám, že tieto vrátenia pozemkov sme odsúhlasovali práve my, toto zastupiteľstvo. Lenže pravdepodobne sa na komunikáciu ako takú, čiže na stavbu zabudlo pri vrátení tohto majetku, resp. pri prevode, lebo majetok bol mestskou časťou vybudovaný a tá ho má stále evidovaný v majetku. Jej zostatková hodnota, tak isto mi bolo odpovedané vo veľmi férovej odpovedi mestskej časti. Musím pochváliť aj zamestnancov, aj právne oddelenie, že mi dali relevantné informácie, presne tie, na ktoré som sa pýtal. V súčasnosti je stav niektorých úsekov neakceptovateľný. Prikladám opäť fotodokumentáciu, aby si ostatní poslanci vytvorili názor na stav komunikácie, ktorá je majetkom mestskej časti Košice-Staré Mesto. Ďakujem pekne. 

p. Lukán, poslanec MiZ: Nehnevaj sa pán kolega poslanec, objavil si teplú vodu. Toto je problematika, ktorú ja, keďže tu už sedím tiež x rokov pomaličky ako vykopávka, sa rieši minimálne 5 funkčných období. Dokonca aj v čase, keď sme boli mestskí poslanci, aj pani Ing. Hulmečíková, táto záležitosť bola otvorená. Keď už tento bod navrhujeme a chceme zase troška pomasírovať mesto, tak poprosím ale všetky pozemky, lebo rovnako sa to týka Svätoplukovej, rovnako sa to týka Bencúrovej a neviem ešte koľko ďalších tých priestorov je takých, ktorých sa táto záležitosť týka. Takže nerobme si tu  predvolebnú agitku len na túto časť, lebo ja tam záujem, ale riešme to komplexne a trvám na tom, aby toto uznesenie bolo pozmenené a rozšírené na všetky pozemky, ktoré sa týkajú obyvateľov vo vzťahu k pozemkom ŽSR.

p. Süli, poslanec MiZ. Faktická poznámka: Keď sme dostali tieto pozemky do správy a spravovali sme to, mali sme k tomu aj finančné prostriedky, aby sme tam mohli robiť úpravy. Ako ste to prečítali, toľko tam bolo investovaných. Ale ako nám zobrali finančné zdroje, neurobila sa odovzdávka týchto pozemkov a stavieb. Mysleli sme, že mesto bude veľkorysé a bude sa tváriť, že sa o to bude starať alebo my sa o to budeme starať, ale vzápätí sme dostali len almužnu zo strany mesta, len na to, aby táto mestská časť, vôbec mestské časti prežili a preto nebola šanca sa možno postarať a starať sa o túto vec. Treba povedať ešte jednu vec. Mať majetok je jedna vec, ale plynule starať sa o to dlhé roky je tiež finančne náročná záležitosť. A pokiaľ to nebude v súlade, financie a majetok, nedá sa toto vyriešiť. 
p. Djordjevič, poslanec MiZ. Faktická poznámka: Chcel som len pánovi MUDr. Lukánovi odpovedať, že predchádzajúci bod sa dal ešte rozšíriť o všetky ostatné. Áno, mohli sme to, resp. mohol som to spracovať, ale naozaj nebudem suplovať prácu aj dvanástich kolegov, aj samotného úradu. Zameral som sa na tento, bol som oslovený občanmi, tento dvor som im sľúbil. A čo sa týka dvora, o ktorom pojednávame, tak parcela nie je v majetku ŽSR, ani Slovenskej republiky. Teraz sa bavíme o parcele, ktorá je na mestskom pozemku, resp. mesto ja majiteľom parcely, stavba majetkom mestskej časti. V tomto bode nemôžeme rozširovať o ostatné náležitosti, spomínané dvory v majetku republiky, lebo tu sa bavíme o komunikácii, ktorá je v majetku mestskej časti. 

p. Hanesz, poslanec MiZ: Myslím, že sa stále točíme dookola. Z toho sa nevymotáme. Naozaj skúsme trošku myslieť na to, že keď budeme pri každom jednom takomto bode stáť 20 minút, tak v noci pôjdeme domov. Samozrejme vieme, že idú voľby, takže neriešme to, čo sa tu nevyriešilo za dvadsať rokov. Skúsme riešiť to, čo sa dá riešiť. 

p. Lukán, poslanec MiZ. Faktická poznámka: Nebol som tu, tak som nemohol ten pozmeňovací návrh dávať, tak tým sa toto odhlasuje extra, ale tú železnicu sa potom mohlo prijať v predchádzajúcom bode. Mohli ste to vyriešiť bez toho, či som tu bol alebo nebol.

p. Grega, starosta MČ: Skúste aj sledovať, lebo ja sa naozaj riadim tým, čo je tam, keď tam nič nie je. Chcem vás ešte raz poprosiť, lebo neobviňujme sa ani jeden, ani druhý. No dobre, toto je také atypické zastupiteľstvo predvolebné. Je to normálne, že každý sa chce ..., len nerobme nijaké invektívy, lebo viete, všetci sme to mohli robiť lepšie. Takto to je. Druhá vec je tak, ako povedal pán poslanec Hanesz. Agitácia patrí von a tu sa snažme, aby sme pružne reagovali, pretože naozaj čas je drahý aj váš, aj našich pracovníkov, aby mohli rýchlejšie a promptnejšie riešiť tie problémy, ktoré nás trápia. 

p. Süli, poslanec MiZ a člen návrhovej komisie: Budem čítať návrh na uznesenie. Napriek tomu, že to nebolo v komisiách, nebolo predložené, ani prerokované, ale v programe ste to odsúhlasili, som povinný prečítať návrh na uznesenie k tomuto bodu. V uznesení sú dve alternatívy. Prečítam najprv  návrh na uznesenie: Miestne zastupiteľstvo mestskej časti Košice-Staré Mesto berie na vedomie informatívnu správu o stave pozemnej komunikácie nachádzajúcej sa na pozemku – p. č. 282/1 v k. ú. Letná, t. j. vo dvore ohraničenom ulicami Zimná, Jarná, Jilemnického a Jesenná v Košiciach. 

p. Grega, starosta MČ: Dávam hlasovať, či to berieme na vedomie. Prosím hlasujte.

Hlasovanie č. 11: za – 6, proti – 0, zdržalo sa – 5, nehlasovalo – 1

p. Grega, starosta MČ: Prešlo to.

p. Süli, poslanec MiZ a člen návrhovej komisie: Alternatíva č. 1: Miestne zastupiteľstvo mestskej časti Košice-Staré Mesto žiada starostu mestskej časti Košice-Staré Mesto, aby úrad zabezpečil opravu akútnych nedostatkov pozemnej komunikácie nachádzajúcej sa na pozemku – p. č. 282/1 v k. ú. Letná, t. j. vo dvore ohraničenom ulicami Zimná, Jarná, Jilemnického a Jesenná v Košiciach z prostriedkov v rozpočte na to určených.

p. Grega, starosta MČ: Prosím hlasujte.

Hlasovanie č. 12: za – 4, proti – 0, zdržalo sa – 7, nehlasovalo – 0

p. Grega, starosta MČ: Návrh sa neschválil.
p. Süli, poslanec MiZ a člen návrhovej komisie: Alternatíva č. 2: Miestne zastupiteľstvo mestskej časti Košice-Staré Mesto žiada starostu mestskej časti Košice-Staré Mesto, aby úrad vyčíslil rozsah potrebných opráv, vrátane potrebných financií a zaradil tieto opravy do rozpočtu pre rok 2019.

Hlasovanie č. 13: za – 8, proti – 0, zdržalo sa – 3, nehlasovalo – 0

p. Grega, starosta MČ: Bolo to schválené. 

- - -

Bod č. 2
Informácia o plnení úloh vyplývajúcich z uznesení od XXI. zasadnutia Miestneho zastupiteľstva mestskej časti Košice-Staré Mesto

p. Grega, starosta MČ: Otváram rozpravu k tomuto bodu.

p. Djordjevič, poslanec MiZ: Pred tým, ako začnem hovoriť, poprosím aj ostatných kolegov, samozrejme, že to hovorím aj za seba, aby sme sa bavili faktami, nedávali do otázok príliš veľa dvojzmyslov, nejakých inotajov. Držme sa vecného obsahu tohto bodu. Chcel by som sa spýtať, ale predsa len z mojej strany jedna otázka pravdepodobne pôjde. Ide o uznesenie č. 344 z XXI. zasadnutia miestneho zastupiteľstva mestskej časti zo dňa 14.06.2018, kde sme v bode Stanovisko poslancov Miestneho zastupiteľstva mestskej časti Košice-Staré Mesto k počtu poslancov v Mestskom zastupiteľstve v Košiciach žiadali Mestské zastupiteľstvo v Košiciach o prehodnotenie počtu poslancov za mestskú časť Košice-Staré Mesto na počet 4. Ešte pripomeniem, že mestské zastupiteľstvo bolo 18.06.2018 a pán starosta má de jure čisté svedomie, že toto uznesenie neplnil, lebo ho podpísal až deň po mestskom zastupiteľstve, až 19. júna. Opýtať sa môžeme, obviniť nie. Chcel by som sa ešte opýtať na výkon uznesenia z rovnakého dňa, čiže 14.06.2018, XXI. zasadnutie, uznesenie č. 351, kde to bol môj návrh. Za správnosť zodpovedá Ing. Ján Süli - návrhová komisia, podpísané Mgr. Ľubomírom Gregom dňa 19.06.2018. Týka sa žiadosti o každoročnú účelovú dotáciu na prevádzku Mestskej krytej plavárne v Košiciach, kde sme a) žiadali starostu mestskej časti, aby v mene mestskej časti listom požiadal mesto Košice o účelovú dotáciu 250 tisíc eur ročne na prevádzku Mestskej krytej plavárne so začiatkom od roku 2019; b) aby v mene mestskej časti listom požiadal Košický samosprávny kraj o účelovú dotáciu 50 tisíc eur ročne na prevádzku krytej plavárne so začiatkom v roku 2019. Ešte uvádzam, že som v správe o činnosti starostu našiel, že bol jednať na úrovni mesta so zastupujúcim primátorom, teda námestníkom JUDr. Petruškom. Lenže ja som sa bavil, teda naše uznesenie bolo o liste. Čiže moja otázka je, že či boli dva listy odoslané na mesto, na kraj a vlastne ako sa plnilo uznesenie, kde sme žiadali o štyroch poslancov. Ďakujem pekne. Predkladám v písomnej forme uznesenia, aby ste mali lepší prehľad. 

p. Grega, starosta MČ: K tej prvej veci by som odpovedal, že áno, bol tento bod v meste, ohľadom toho počtu poslancov. Boli sme tam traja poslanci za mestskú časť, čiže všetci vedeli o tom. Ja sa priznám, že som očakával, že to povie pani poslankyňa Blaškovičová, pretože vlastne ona s tým aj vyšla na miestnom zastupiteľstve a nechcel som, aby ma potom zase niekto neobvinil, že to, čo niekto predložil tu, že si zase chcem akože zásluhy zobrať, že ja som to predložil. Čiže nejako som to tak ... . Bol by som samozrejme, keby to nebolo. To zastupiteľstvo bolo veľmi hektické. Trvalo asi do ktorej? Asi do ôsmej. Nebola dlho pauza, teplo bolo, atď. No, priznám sa, že tá, ale to všetci tam, že tá pozornosť jednoducho nebola taká aká mala byť a rôzne veci tam mali ísť. Naozaj som sa otočil vtedy, niečo som jednal tam s kolegom Rusnákom. Bol to okamih. Teraz som sa otočil, že sa hlasuje, áno, pozrela sa na mňa kolegyňa Blaškovičová, že čo. Áno, tak už som za to stlačil. Je to pravda. To bolo automaticky. Len, keď sa na mňa pozrela, tak ako fakt som očakával, že to povieš. To nie je akože ospravedlnenie. Druhá vec je, aj keby sme to povedali ... . Áno, beriem to na seba, mal som dávať väčší pozor, ale to by neodsúhlasili, lebo viete kvôli čomu to je. Naopak, môžeme urobiť ďalšiu vec. Je to tam, vieme to dať do nového, s novými ľuďmi, ktorí tam budú a budú tam noví, takže sa to snáď možno prehodnotí. Takže naozaj uznávam, beriem si to ako toto ..., ale boli sme tam traja. K tej druhej veci. Listy šli, ale povie pán kontrolór. 

p. Pillár, hlavný kontrolór MČ: Čo sa týka toho uznesenia č. 351, tej žiadosti o účelovú dotáciu 250 tisíc eur na prevádzku Mestskej krytej plavárne, tak tá išla listom od mestskej časti Košice-Staré Mesto 23.07.2018 a čo týka Košického samosprávneho kraja, tak tam riaditeľ Mestskej krytej plavárne dával dokonca projekt. Začiatkom septembra ho posielal na Košický samosprávny kraj, na to, aby tá dotácia bola poskytnutá Mestskej krytej plavárni. 

p. Grega, starosta MČ: Doplním ešte. Na tom rokovaní v podstate bolo povedané, že možno hej, ale v tomto roku určite nie. Máme už my pripravené veci ako úplne znížiť tú dotáciu na symbolickú čiastku. Ono by to chcelo potom tú s.r.o.-čku a ďalšie kroky. 

p. Blaškovičová, poslankyňa MiZ. Faktická poznámka: Kolegovia, ja som sa vám ospravedlnila hneď, napísala som vám vysvetlenie, takže stojím si za ním. Otto Brixi tam vtedy už vôbec nebol. Naozaj je pravda, že sa to udialo tak ako to povedal pán starosta. Akurát, že ja som bola z toho taká  zmätená, že som nehlasovala vôbec a jedine, čo si syp popol na hlavu, že ty si hlasoval za tých troch poslancov. Ale je pravda, že takéto veci bez pred jednania asi by nemali šancu prejsť, akurát by sme posnažili, ale mrzí ma, že ani to sme neurobili.

p. Petrovčik, poslanec MiZ: Chcem sa aj poďakovať pani Blaškovičovej, lebo ja som tiež osobne dostal od nej mail, kde vlastne vyjadrila ľútosť nad tou situáciou, ktorá sa tam stala. Takže ja to beriem, že každý sa môžeme pomýliť. Samozrejme je to prirodzené, že jej to nejako ušlo. Škoda, že som to nedostal aj od pána starostu, lebo vážne, je to dosť dôležitá vec. Hoci principiálne ..., jasné, ide len o princíp. Jasné, že by to neprešlo, ale takto ja by som si nepredstavoval hájenie záujmov mestskej časti Košice-Staré Mesto na úrovni mesta. Ale dobre, nebudem to už ďalej rozvíjať. Ja som chcel skôr iné témy. Chcem sa vrátiť, keď sme už pri tomto bode. Som predseda komisie kultúrnej, školskej, športu, zdravotnej a sociálnej. Chcem sa s vami podeliť o jeden taký zážitok spred dvoch alebo troch mesiacov, kde som sa zúčastnil odmeňovania jubilantov, kde som sa ako predseda tejto komisie rozhodol prvýkrát alebo druhýkrát v tomto volebnom období, myslím, zúčastniť a kde bola dosť komická situácia, kde ani pán starosta, ani moderátorka ma neuviedla, nespomenula. Sedel som medzi dôchodcami v podstate ako jeden z nich. Dôchodcovia pozerali, pýtali sa kto som, čo som. Pán starosta, keď takto si predstavujete slušnosť, tak ja neviem. Bol som šokovaný z tohto správania. Pýtam sa. Tých jubilantov obdarujete vy z vlastného alebo z peňazí mestskej časti? Tak sa aspoň patrí ma aspoň privítať, predstaviť aspoň, že toto je nejaký Petrovčik. Je tu poslancom tejto mestskej časti. A aj keď, samozrejme, viem prečo ste to urobili, ale minimálne základná elementárna slušnosť, si myslím, by mala byť. To je k tejto téme. Ďalšiu tému mám, čo som už načal. Neplnenie uznesenia – projekt Skrášľujeme spolu Staré Mesto. Oficiálne prijaté uznesenie schválené týmto zastupiteľstvom. Takmer tri roky prešli, neurobila sa ani čiarka. Ulice vyzerajú ako vyzerajú. Stanovištia kontajnerov vyzerajú ešte horšie ako vyzerali na začiatku volebného obdobia. Projekt bol schválený, nápor na rozpočet bol 1 080 eur ročne. Je to v dôvodovej správe. Je to v celom tom projekte. Nič sa neurobilo. Pýtam sa. Prečo? Ďakujem.

p. Grega, starosta MČ: Ja by som len odpovedal k tej prvej veci. Samozrejme, že je to financované z mestskej časti. To viete, veď schvaľujete rozpočet. Druhá vec je, že ja nevidím dôvod, aby som vítal poslancov na hocijakom podujatí. Nerobí to ani predseda vlády, nerobí to ani primátor, nerobí to nikde, ani v iných mestských častiach, pretože ľudia nie sú zvedaví na poslancov. Ľudia sú zvedaví na akciu, na podujatie a ten štatutár má tú smolu alebo šťastie, to je jedno, alebo povinnosť, že to musí robiť. Ja sám som zakázal pod hrozbou zníženia platu alebo odmietnutia odmien, napríklad, pani Gašajovej, aby ma vôbec vítala v múzeu. Už tam nastali aj také situácie, to bolo aj v minulosti, boli tam iní poslanci, ktorí prišli a prečo mňa neprivítajú a prečo mňa? Ľudia na to naozaj nie sú zvedaví. Ľudia sú zvedaví na výstavu napríklad alebo na tvorcov. Teraz si predstavte, že tam príde desať poslancov. To budeme vítať desiatich poslancov? Vážne, naozaj. Ani neprišiel za mnou niekto. Keby prišiel dopredu. Viete, ja tam prídem, teraz sa tam postavím a zrazu začnem hovoriť. Ja aj zvažujem nejaké slová, tak ani neviem niekedy alebo nevidím toho človeka, keď sa dívam, veď sú tam svetlá. Nie je to ako naozaj v tom, ani v ničom. Keď treba niekedy, keď zbadám, tak to poviem a vy to sami viete, že je to tak. Naozaj toľko len k tomu. 

p. Rácz, poslanec MiZ: Páni poslanci, pán starosta. Ja mám na toto, čo tu odznelo jedno jediné slovo podčiarknuté a veľkým: ÚBOHÉ, ÚBOHÉ, ÚBOHÉ. Úbohé je vysvetlenie, že na mestskom zastupiteľstve bolo horúco. Úbohé. Tak my sme tu urobili výpočty aj s pánom poslancom Petrovčikom, že sme vysoko diskriminovaní v počte poslancov oproti ostatným. Pritom úbohé, že bolo horúco. To je prvé ÚBOHÉ. Druhé ÚBOHÉ je to, čo si povedal: „aj keby“. Ja som bol predsedom rady vysokých škôl za najhorších čias „mečiarizmu“, keď sme bojovali na každej pôde kvôli samostatnosti vysokých škôl. Pán predseda parlamentu docent univerzitný nás prijal a povedal, že: „Chlapci, máte pravdu, ale starý to nechce.“ Napriek tomu sme bojovali. Viete prečo páni poslanci, panie poslankyne? Aby som sa večer mohol pozrieť do zrkadla. Rozumiete tomu? Aby som sa mohol pozrieť do zrkadla. Ten tvoj zákaz. O tom nebudem hovoriť, že starosta, keď príde, ale poslancov tiež treba pozdraviť, to je protokol. To je štábna kultúra. Tak sa to volá. Takže aj toto je úbohé. Ja len želám, aby budúce zastupiteľstvo, ale aj starosta, boli ľudia, ktorí po zastupovaní a na konci volebného obdobia, mohli sa pozrieť do zrkadla. Nič iné a týmto končím svoju činnosť. 

p. Till, prednosta miestneho úradu: Pán poslanec Petrovčik, ešte chcem reagovať na tvoje dotazy. Urobím jeden sumár s finančným vyčíslením, čo všetko sme urobili, keď hodnotíš, že nič sme neurobili. Je to také kruté hodnotenie, lebo nie je to celkom tak. Ten sumár ti pošlem v dohľadnej dobe. Sadneme si aj s ekonómkou na to, prejdeme to, aby si mal prehľad, že čo sa naozaj urobilo v Starom Meste ohľadom čistoty, poriadku, možno aj bezpečnosti. To je všetko.

p. Grega, starosta MČ: Ohľadom čistoty, aby som dopovedal, lebo som bol prerušený. Robíme nadštandardy. Ja, ako starosta, chodím, monitorujem a snažím sa zabezpečovať, aby to nebolo ... . Nie je to moja úloha. Moja úloha je reprezentovať a robiť iné záležitosti. Ale naozaj to robím. Kontajnery a všetky tieto veci dookola. Aj keď to dáme urobiť, tak za polhodinu to už nie je pravda. My to vyčistíme a o polhodinu sa tam prejde niekto a rozhorčene povie: „Čo vy robíte?“. Lebo niekto tam pristaví auto a vyloží tam misu alebo neviem čo. Proste toto nejde a nie sme KOSIT. Toto je len nástroj ako jednoducho povedať: „A nič nerobí, atď.“ Tak chcem jednu vec povedať. Viete, skôr, či neskôr tu bude niekto iný. Tak si treba uvedomiť, že potom to budete vy robiť a vás budú kritizovať a si zistite, že to nie je tak. A vám poviem jednu vec. Pozrite sa na KSK, len toľko poviem. A možno sa z nás stanú potom aktivisti a budeme poukazovať: „Čo ty robíš a kde si?“, atď. A toto ľudí nezaujíma, toto čo tu teraz riešime. Tak vás poprosím, už som to povedal trikrát. Poďme vecne riešiť, a nie toto. Keď sú nejaké problémy, pán poslanec Petrovčik, moje dvere sú vždy každému otvorené, tak treba prísť a povedať. S radosťou vás tam prijmem. A to jednoducho urobíme, pretože keď niekto niečo povie, tak to vždycky idem a hneď urobím. Ale nie všetko sa dá. Znova hovorím. Urobím a je to tam znova. Ale sľubujem, že do toho 11. novembra sa budeme ešte viac snažiť, aby ste to aj vy videli. 

p. Djordjevič, poslanec MiZ. Faktická poznámka: Každá činnosť, aj nečinnosť, je veľmi relatívna. Tie dve uznesenia som tu nedával preto, aby som tu na niečo poukazoval. To by som potom iné rozpravy mohol. To je veľmi relatívne. Kompetencie mestskej časti sú obmedzené, atď. Čo sa týka kontajnerov, ukázalo sa praxou, máme tu „nájazdníkov“ xy, najviac v celom meste. Jedinou cestou sú uzamykateľné polo podzemné kontajnery. Viem, že pán inžinier, predseda komisie finančnej, má výhrady k financovaniu. Aj sa do istej miery stotožňujem s tým, že ... . Nehovorím, že to má robiť mestská časť, KOSIT, mesto. To je jedno, ale tam je cesta. Ohľadom jubilantov. Mne by ani nevadilo, že nás nepredstavia, ale že proste ... . Skúste, ja vám dávam tu slovo, že budem viesť férovú kampaň, že skúste tam na tých príhovoroch menej hovoriť o tom, že akí niektorí kandidáti sú mladí, neskúsení, bez vzdelania a že vy ste ten operatér, ktorý máte stovky operácií. Skúste im pogratulovať, aby sme tam nešli do nejakých útokov. Tu dávam čestne slovo. Pokiaľ nebudú z vašej strany, aj zo strana ďalšieho kandidáta, môjho kolegu, nejaké útoky, ja sa k takýmto veciam schyľovať nebudem. Ale na druhej strane tiež som len človek a budem sa brániť. Takže zatiaľ to nechajme tak, buďme v mieri. V mieri dožime do volieb. Prečítajme si výsledky tesne po polnoci. Majme tú česť a víťazovi pogratulujme. Zabudnime na všetky sváry, ktoré nastanú v predvolebnom období a potom poďme ďalej, aj s tým víťazom, aj s celým zastupiteľstvom pracovať pre ľudí, lebo my nie sme tu na to, aby sme si tu niečo dokazovali a hádali sa, ale aby sme pracovali pre tých, ktorí nás volili. 

p. Grega, starosta MČ: Dobre. Potom vám niečo poviem. A ja sa tiež nepýtam verejne, keď plávajú celé Košice, prečo sa tam robia isté veci a prečo je niekto oblečený do nejakého trička. No, je to zvláštne, keby som si ja také zobral na nejakú akciu.

p. Hanesz, poslanec MiZ: Ja by som sa chcel vyjadriť veľmi stručne kvôli pánovi Djordjevičovi alebo celkovo. Prosím vás. Poďme k veci. Neriešme to. Počas volebného obdobia hovorte na tých svojich súperoch čo len chcete. Mňa to vôbec nezaujíma. Voliči to posúdia. Ale tu to neriešme. Dobre? 

p. Grega, starosta MČ: Budem tu, ale to využijem. Poprosím Evu, aby to ona viedla až do konca. Viete, aby som bol ticho, aby som nevyužil, nezneužil niečo, aby sa to urýchlilo. Treba to tak urobiť. 

p. Hulmečíková, zástupkyňa starostu MČ: Myslím, že toto nie je ani riešenie, ani cesta pán starosta, pretože si prítomný a si povinný viesť zastupiteľstvo. Takže pekne veď.

p. Roland, poslanec MiZ: Nezvyknem veľmi často rečniť, ale dnes ste mi dali aj také podnety v rámci tejto diskusie. Veľmi veľa rozprávame a rozprávali sme za štyri roky, čo sa nedá urobiť. Minule, pri určitej príležitosti, s pánom prednostom som sa rozprával a ja som sa ho opýtal, že čo sa dá s tým urobiť. Ja by som bol veľmi rád, keby v každej veci v prvom rade sme sa sústredili na to, čo sa dá. To je taká prvá moja pripomienka. Druhá pripomienka obecná. Keď sa niekde vítajú najvyšší štátny činitelia, prvý sa víta prezident republiky, druhý sa víta predseda parlamentu. Víta sa preto, lebo je poslancom a poslanci po prezidentovi republiky majú výsostné postavenie. Ja si myslím, že to platí aj v Starom Meste. Mne sa stalo tiež veľmi často, že som nebol nikde privítaný, len nereagujem na to tak citlivo ako môj kolega. Jednoducho proste obral som, že je to tak. Nie je to celkom pravda, že ľudí to nezaujíma, pretože prítomnosť určitých ľudí znamená záujem a záujem znamená pre tých ľudí určitú hodnotu. Keď sa niekde ukáže predseda vlády, je to iné ako keď sa niekde ukáže minister a keď sa niekde neukáže nikto. Tak to je k druhému bodu, ktorý som chcel. Tretí bod. Ja si myslím, že uznesenia zastupiteľstva sú záväzné pre každého a pokiaľ náhodou niekomu to z nejakých dôvodov nevyhovuje ..., však hlasujeme rôzne, máme rôzne názory, ja si myslím, že jedna veta sa dá povedať. Predkladám návrh zastupiteľstva, aj keď ja sa s ním nestotožňujem, ako neviem kto. Nie je to hriech. Ale je povinnosťou príslušných funkcionárov, poslancov a podobne, správať sa uzneseniami zastupiteľstva. Toto som povedal tak obecne, ale je to také zhrnutie toho, čo je tu. Menej rozprávajme o papierovaní, o peniazoch a podobne. My to vieme. Ľudia to možno nevedia. Potom treba zdôrazniť a urobiť pre nasledujúce funkčné obdobie nejaký prehľad asi čo je v našej kompetencii a možnostiach, aby ľudia sa na nás obracali v týchto záležitostiach. A možno potom budeme aj efektívnejší. Ďakujem.

Grega, starosta MČ: Pokiaľ sa nikto nehlási,  poprosím prečítať návrh na uznesenie.

p. Süli, poslanec MiZ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto berie na vedomie informáciu o plnení úloh vyplývajúcich z uznesení od XXI. zasadnutia Miestneho zastupiteľstva mestskej časti Košice-Staré Mesto.

p. Grega, starosta MČ: Prosím hlasujte.

Hlasovanie č. 14: za – 7, proti – 0, zdržalo sa – 2, nehlasovalo – 2

p. Grega, starosta MČ: Materiál bol schválený. 

- - -

Bod č. 3
Správa o kontrolnej činnosti hlavného kontrolóra mestskej časti Košice-Staré Mesto za obdobie od konania XXI. rokovania Miestneho zastupiteľstva mestskej časti Košice-Staré Mesto

Grega, starosta MČ: Otváram rozpravu. Pokiaľ sa nikto nehlási,  poprosím prečítať návrh na uznesenie.

p. Süli, poslanec MiZ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto berie na vedomie správu o kontrolnej činnosti hlavného kontrolóra mestskej časti Košice-Staré Mesto za obdobie od konania XXI. rokovania Miestneho zastupiteľstva mestskej časti Košice-Staré Mesto.

Grega, starosta MČ: Prosím hlasujte.

Hlasovanie č. 15: za – 10, proti – 0, zdržalo sa – 0, nehlasovalo – 1

Grega, starosta MČ: Materiál bol schválený. 

- - -

Bod č. 4
Správa o plnení programového rozpočtu mestskej časti Košice-Staré Mesto k 30.06.2018

Grega, starosta MČ: Otváram rozpravu. 

p. Süli, poslanec MiZ: Tento materiál sme mali vo finančnej komisii, aby sme to prejednali a mali k tomu aj diskusiu. Treba konštatovať, že čo sa týka plnenia programového rozpočtu mestskej časti Košice-Staré Mesto, nejaké vážne vykoľajenia neboli. Nejaké vážne problémy nevznikli. Treba povedať, že čo sa týka investícií v tomto roku, sme boli celkom úspešní. Treba povedať toľko, že v Mestskej krytej plavárni sme stihli urobiť tú veľkú opravu, čo sa týka podlahy, ako aj podlahového vykurovania, rekonštrukcie tej časti, ktorá už bola na programe dávnejšie. Treba konštatovať aj to, že čo sa týka materských škôl, mestská časť úspešne zvládla prístavby v dvoch prípadoch. A samozrejme, ja považujem to, že aj náš majetok, čo sa týka Löfflerovej vily na Kmeťovej ulici, teda rekonštrukcie, oprava tej veľkej haly alebo sály sochárskej dielne, bolo úspešne ukončené a urobené. V konečnej miere, myslím si, že by sme to mali aj propagovať v novinách, čo sme za to volebné obdobie urobili. Čo sa týka rozpočtu mestskej časti, boli tie rozpočty konsolidované, boli relatívne dobre zvládnuté. Urobili sme všetky možné úkony a opravy, ktoré sme mali v kompetencii, a na ktoré sme mali aj finančné krytie. Takže len toľko. Komisia odporučila tento materiál prerokovať a schváliť v zastupiteľstve.

p. Grega, starosta MČ: Ďakujem. Keďže sa nikto nehlási, uzatváram rozpravu. Poprosím prečítať návrh na uznesenie.

p. Süli, poslanec MiZ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto berie na vedomie správu o plnení programového rozpočtu mestskej časti Košice-Staré Mesto k 30.06.2018 v predloženom znení. 

Grega, starosta MČ: Prosím hlasujte.

Hlasovanie č. 16: za – 10, proti – 0, zdržalo sa – 0, nehlasovalo – 1

Grega, starosta MČ: Materiál bol schválený. Chcem poďakovať, lebo vlastne tým, ako to povedal pán Süli, znamená to, že úrad dobre pracoval, že ten rozpočet je taký aký je. V neposlednom rade ja chcem poďakovať všetkým vám poslancom, pretože vy ste sa zaslúžili o to, že ten rozpočet bol schválený. To znamená, že boli vyčlenené financie na rôzne projekty. Priebežne to kontrolujete, či sa to robí alebo nerobí. Tak isto patrí vďaka všetkým pracovníkom a ľuďom dookola, ktorí to napĺňajú a vykonávajú. 

- - -

Bod č. 4a
Žiadosti o poskytnutie finančnej dotácie na I. štvrťrok 2019

Grega, starosta MČ: Otváram rozpravu.

p. Djordjevič, poslanec MiZ: Máme na stole žiadosť. Prerokovali sme ju aj na komisii. Trochu sme sa tam aj bavili o veciach hlbšie, ale asi by sa to do troch minút môjho príspevku nezmestilo. My nevieme, to len na margo toho všetkého, že momentálne my nevieme koľko peňazí budeme mať určených v ďalšom roku na dotácie. Ale za predpokladu, že to bude rovnaká suma, čiže 10 000 na rok sme mali? Vie to niekto? 4 000 eur na rok. Prečo by sme mali Rotary Clubu dať 80 %. Neviem, z matematiky som mal až C-čko. Ale 75 % ročnej dotácie prečo by sme mali dať Rotary Clubu? Síce robí krásnu investíciu mestského pozemku v správe mestskej zelene. Chcem sa opýtať, či to nie je veľa. My sme tam žiadne také ... . Neviem, ani nie som si istý, keďže zasadnutie komisie ani nebolo nahrávané, čiže zápisnica je len v bodoch. Nie som si istý, či sme sa vôbec uzniesli na práve troch tisícoch, keďže tam boli rôzne návrhy. Bol tam prítomný aj predseda finančnej komisie. Tam sme skákali od 300 do 5 000 eur. Chcel by som ešte poprosiť aj nášho pána predsedu Ing. Petrovčika, že ako si to on pamätá, lebo ja sa nie celkom stotožňujem, že sme sa uzniesli na návrhu, resp. naša komisia podporiť z pozície komisie tento návrh na 3 000, keď rozpočet je 4 000. Keď nemáme žiadne žiadosti na I. kvartál, ja osobne navrhujem štyri delené štyri, t. j. 1 000 eur dať na tento kvartál. Ďakujem.

Grega, starosta MČ: Ja by som len zareagoval. Je to na budúce obdobie. My nevieme aký bude rozpočet. Predpokladám, že budeme mať viac peňazí z tých podielových daní na občana, pretože sa už ľudia pomaly sťahujú do tých bytov. Aj tu oproti, aj tie ďalšie by mali byť. Takže to je jedna vec. Druhá vec. Nevieme, či to potvrdí alebo nepotvrdí nové zastupiteľstvo. Tak to je vlastne len také. Ale tá čiastka môže byť iná. A to teraz je, že 4 000, ale môže byť osem alebo možno nebude žiadna. To je akože na vás. Čo sa týka toho prínosu, ja som rád, pretože takto vám poviem. My sme mali vyčlenených 30 000, keď si pamätám, pán Süli. Hej? Potom sa to nejako odkladalo, nerobilo sa to, lebo tam boli problémy, ja neviem, s majetkom, oplotenie, atď. Teraz prišiel do toho tento klub, ktorý to zveľaďuje. Ja si myslím len tak, že my sme sa na tom len zviezli. Čo to je dve – tri tisíc? To by bolo na zavlažovanie. Ale bude to naozaj pekné, bude to neďaleko plavárne, je to neďaleko Auparku. A keď sa nedá, tak sa nedá. Nič sa nestalo.
p. Rácz, poslanec MiZ: Tá diskusia bola bohatá, komplikovaná. Nakoniec sme povedali áno, to treba. Len legislatívne ja neviem, či môžeme prijať uznesenie, kde je slovo „ak bude“. Toto mi nesedí. Tam je napísané, že dáme toľko. To je jedno, že koľko. Ak budú na to ... . Legislatívny problém mi to robí. Nie som proti dotácii, atď., len nie je to v poriadku legislatívne. 

Grega, starosta MČ: Dobrá poznámka. Pán kontrolór, povedzte ako by to malo byť. 

p. Pillár, hlavný kontrolór MČ. Faktická poznámka: Zastupiteľstvo môže prijať, čo chce v podstate. Zaväzuje sa vlastne ďalšie zastupiteľstvo, čo je dosť neobvyklé, ale dobre. Myslím, že to ďalšie zastupiteľstvo sa s touto otázkou vyrovná samo, t. j. buď to potvrdí alebo to uznesenie zamietne, zmení, zruší. Vie s tým pracovať. 

p. Süli, poslanec MiZ: Pán starosta, tento materiál vo finančnej komisii nebol predložený, ani prejednaný. Za prvé. Terminus technicus, ak budú peniaze, môže zastupiteľstvo, keď chce a nemôže čo chce. Je mi neprijateľný spôsob prijímania všelijakých záväzkov. Za druhé. My sme mali na celý park 30 000 eur žiadosti. Ešte pán Trnka tu bol a chcel to realizovať. Nedali sme 30 000, nie že 30 000, nedali sme tam nič, lebo od mesta sme nemali žiadny súhlas na to, aby sme zveľadili majetok mesta. Keď sa dobre pamätám. Mesto sa bránilo. Ja mám vážne problémy s tým, že keď sme to my žiadali ako mestská časť a chceli sme tam urobiť poriadok, sme súhlas na to nedostali. Rotary Club na to asi dostal alebo nedostal. Neviem. Dostal. Asi prečo? Lebo Rotary je bližšie ... . A za tretie. Nechcem dlho diskutovať. Dámy a páni, tu je jeden vážny problém. Tento park patrí mestu. Toto mesto má jednu s.r.o.-čku - správa mestskej zelene a patrí sa, aby táto organizácia sa starala o svoj majetok. Nestará sa. Nejaké občianske združenie ide zveľadiť mesto. Za štvrté. Ja som zásadne proti tomu, aby sme prispievali niekomu na niečo z našich finančných prostriedkov a finančných prostriedkov občanov tejto mestskej časti alebo mesta. Robia nejakú kampaň, že akí sú oni frajeri, že nikto sa o nič nestará, len oni. Ja zásadne som proti takýmto akciám. Nakoľko to, prosím, nebolo vo finančnej komisii prejednané a dokonca toto zastupiteľstvo už nemá čo prijímať, nejaké záväzky voči budúcemu zastupiteľstvu, prosím vás všetkých, aby ste toto zamietli, aby sme to neschválili, lebo toto tu nemá čo hľadať dnes. 

Grega, starosta MČ: Dobre. Je tu istý názor. Ja si myslím, že tu polemizujem ... . Nesúhlasím s tým, že nemáme prispieť, pretože je to u nás v Starom Meste. Boli by sme tam uvedení a môžeme sa tam všetci chodiť tešiť do toho parku alebo si posedieť, lebo doteraz tam chodili povaľači. Drogovalo sa tam a pilo sa tam, asociáli. Teraz tam bude nejako vyzerať. Mali sme tú možnosť prispieť. Keďže vidím, že tu nie je nejaká zhoda, pán Till ma požiadal, aby som povedal, že tento materiál sťahujeme, aby sme o tom nerokovali a bude o tom rokovať nové zastupiteľstvo rokovať. Dobre, tak ho nesťahujeme. 

p. Djordjevič, poslanec MiZ. Faktická poznámka: Bude sa musieť žiadosť presunúť na II. kvartál, lebo máme isté všeobecne záväzné nariadenie o dotáciách. Ja som chcel doplniť. Robí to klub de facto. Je to síce právnická, ale z pohľadu verejnej správy je to tretia osoba, čiže to ona revitalizuje. My nemáme prehľad o cenách a o výbere dodávateľa. Tam nie sú podľa zákona o štátnej správe potrebné verejné obstarávanie, výber. Čiže nemáme prehľad o tom, či vôbec sú to trhové alebo navýšené ceny. Ďalšiu pripomienku mám ohľadom toho, že keď chceme v ďalšom bode rokovania podporiť projekty, ako revitalizácia parku na Thurzovej ulici, čo je fajn myšlienka a rovnako aj prevziať komunikáciu na parcele meste, resp. komunikáciu, ktorá de facto neexistuje, na Stromovej ulici, čo nás bude stáť desiatky tisíc eur, tak žiaľ, musíme konštatovať to, že nemáme na to, aby sme dotovali investície, ktoré robia tretie osoby a sústreďme tieto investície v rozpočte, o ktorom nemáme ani pojem, na tú Thurzovu a Stromovú. Z môjho pohľadu už nie tisíc, ale nula. 

p. Roland, poslanec MiZ. Faktická poznámka: Veľmi stručne. Toto všetko, o čom tu debatujeme a čo povedal pán poslanec Djordjevič, aby som dodržal literu zasadnutia, bolo prejednávané asi trištvrte hodiny na komisii. Neodznieva tu už nič nového. Tam sme to neuzatvárali ani náhodou s tým, že má byť podaný návrh na nejakých 3 000 eur. 

p. Blaškovičová, poslankyňa MiZ: Musím sa pre dýchať, lebo tento materiál som si prečítala. Je to normálny, regulárny bod programu prejednaný, predpokladám, v komisii. Je podpísaný pánom Petrovčikom. Je to žiadosť o dotáciu. Prosím, nemýľme si to, pán predseda finančnej komisie, s finančnou komisiou a s finančným rozpočtom. Dotácie sú predsa samostatný bod, o ktorom má rokovať iná komisia. Táto komisia predpokladá materiál do zastupiteľstva. To je prvá vec. Čiže táto komisia má právo predložiť návrh na dotáciu. Po druhé. Bývam v tej mestskej časti. Je neuveriteľné, že konečne sa toho niekto chytil a získava peniaze na revitalizáciu toho parku. Je to Feldov park. Preto to robí Rotary, aby bola pamiatka na tohto veľkého umelca. Ja viem, že je to Drevný trh. Feldov park je hneď vedľa. Bude sa to nazývať ..., vlastne preto to robia, aby ten prístup k tomu Feldovmu parku nejako vyzeral. Teššerovci, samozrejme Židovská náboženská obec je do toho zaangažovaná. Bez ich aktivity by ten park roky asi vyzeral tak ako popisoval pán starosta. Nepoužiteľný, okrem bezďákov a feťákov, a psíčkarov, pre nikoho. Už ani psíčkari tam nechodili, lebo sa báli. Takže si myslím, že je to jedna neuveriteľná záslužná činnosť a baviť sa o tom, či prešli výberovým konaním ... . Je to právnická osoba. Oni majú také isté podmienky, tak isto musia robiť audity pri väčších finančných objemoch. Je to Rotary Club. Je to klub celosvetovo uznávaný. Všetci vieme, čo všetko v tomto meste a všade vo svete tí rotariáni robia. Ja si ich robotu nesmierne vážim. Prepáčte, ja som úplne „paf“ z tejto diskusie, ktorá tu prebieha. Keby to bolo na mne, keby som bola sedela na tej komisii, tak určite poviem, že skúsme to navrhnúť nielen ako dotáciu, ale skúsme zahrnúť príspevok do rozpočtu, ak by sa to dalo. Proste niečo konkrétne v tom parku zafinancovať. Vďakabohu, že mesto s tým súhlasilo a že tí rotariáni sa do toho pustili. Bavíme sa o nejakých občianskych združeniach, vnútro blokových priestoroch. Veď toto užívajú všetci, a nielen Košičania, ale aj návštevníci, ktorí prichádzajú zo stanice. 

Grega, starosta MČ: Dobre. Ja toto tak isto podporím, pretože viete, či je to klub, či je to občianske združenie, to sú ľudia. To je jedno. Spomeniem aj Reštart Kuzmánky, aj iné, ale v dobrom. Občianske združenie a tie kluby vznikajú a suplujú niekedy činnosť, ktorú nedokáže, neurobí alebo neviem prečo, ten kto by to tam urobiť, t. z. mesto alebo mestská časť. Buďme radi a podporme týchto ľudí. Taká myšlienka mi napadla, lebo to niekedy mi pošepol pán Süli, že tu je raz taká nejaká socha, ako to tu máme v Košiciach rozhádzané, či by to nemohlo byť kdesi v nejakom parku. Keď som bol, tuším v Lisabone, tak tam je jedna aleja a park, kde sú všade sochy. Teraz som bol na dovolenke v Zadare. Je asi taký veľký parčík ako je ten a tiež je tam asi nejakých desať sôch. Pozrel som si to, prečítal, bol tam tieň, sadol som si, po rozjímal. Možno by sme mohli naplniť aj túto myšlienku, ktorú mal pán Süli, že do budúcna, aby tam boli tie sochy. A potom tá starostlivosť o sochy, o tie pamiatky, ktoré nám vlastne vyčíta pán Petrovčik, že nerobíme, tak to poviem v rôznom ako by sme to mali robiť a aký máme plán na to.

p. Ondová Reiter, poslankyňa MiZ: Mne je veľmi ľúto za ten park. Ja tam bývam, denne viackrát to vidím. Musím povedať, že poznám aj pani MUDr. Schwartzovú osobne. Ani si neviem predstaviť, lebo je taký precízny typ človeka, že keď niečo naplánovala, prečo to nevyšlo. Ako občan, ktorý tam dvakrát denne prejde, som z celej stavby mala taký pocit, že je to maximálne neodborné a že študenti tam robia experiment. Niekedy dlhé mesiace sa tam ani noha neobjavila. S veľkou ľútosťou musím skonštatovať na tie finančné otázky, že plot z rekonštrukcie vynechali, čo je tam úplne hodnotné, povedala by som kultúrne dedičstvo. Plot nie je v projekte. Keby sa to už mohlo komplexne spraviť. 

p. Süli, poslanec MiZ. Faktická poznámka: Na kolegyňu Blaškovičovú. Mne osobne vadí aj Feldov park, že je na tomto mieste. Čo tam je? Výbeh pre psov. Je to najfrekventovanejšia križovatka v meste. Keď som hovoril s pánom starostom o mieste, kde by to bolo dôstojné, to je Moyzesov park pozdĺž. Tam sa zmestí toľko sôch na tej promenáde, že až. Tam by to bolo veľmi dôstojné. Za druhé. Ja si myslím, keď sa týka nejakých príspevkov, finančných dotácií, finančná komisia je kompetentná na to, aby posúdila, lebo je to z rozpočtu mestskej časti. Samotná komisia kultúry a sociálna ... , máme spoločnú robotou, t. z., že malo by to tam byť prejednané. Je mi veľmi ľúto, keď máme strážiť financie, máme zobrať zodpovednosť za rozpočet mestskej časti. Malo to tam byť prejednané. A čo sa týka feťákov a bezdomovcov, tým že sa to zrekonštruuje, nič sa nebude diať, naďalej sa tam budú zgrupovať. To je ale vec mestskej polície, ktorej činnosť absentuje v tomto meste, vonkoncom, úplne. 

p. Hanesz,  poslanec MiZ: Videl som tento materiál naozaj prvýkrát na finančnej komisii, som to nečítal. Takže mám možno aj nie celkom stopercentné vedomosti o tom celom. Fandím Rotary Clubu, ale napriek tomu ja za to nebudem hlasovať určite, lebo si myslím, že keď mesto vlastní tie pozemky, kde sa ten park má zveľaďovať, tak nech priamo do toho investuje a ďalší dobrovoľníci do takéhoto renomovaného miesta, podľa môjho názoru, aj keď je to Rotary Club, nemôžu odbornejšie zasiahnuť, ako fundovaní architekti, ktorí by ten park mali tak zveľadiť, aby to vyzeralo správne a dobre, na vysokej úrovni. Ďakujem pekne.

p. Djordjevič, poslanec MiZ. Faktická poznámka: Chcem iba dodať na margo tých sôch, že na to sú v meste zriadené odborné komisie z architektov a odborníkov. Pri všetkej úcte aj k niektorým štatutárom, ktorí boli 16 rokov a viac, my nie sme kompetentní. My môžeme dávať návrhy, ale k tomuto genertelu sa vyjadrujú odborné komisie mesta a hlavní architekti. Oni majú konečné slovo. Môžeme si my tu hovoriť čo chceme. Čo sa týka tohto príspevku, tu sa bavíme, ako som povedal. Ročná dotácia v tomto roku bola 4 000. Teraz nehovorme, že či môže byť osem alebo desať, ale držme sa, že v roku 2019 bude 4 000. Dávame dotácie štvrťročne. Jediná žiadosť, ktorá bola podaná pre daný kvartál. Štyri tisíc delené štyri kvartály je tisíc eur na kvartál. To rozpočet mestskej časti ani nezabije, ani nezruinuje a nemusím byť celkom stotožnený ani s financovaním, ani s tým, ani s hentým. Aj to, že bolo celé leto odstavené. Keď je to jediná žiadosť, majme čisté ruky, lebo nám to môže byť tak isto vytýkané, že sme tú žiadosť zamietli a je to na území našej mestskej časti a je to naozaj jedno krásne miesto s krásnou fontánou. Dajme tých 1 000 eur. To je môj návrh.

p. Petrovčik, poslanec MiZ: Len pripomeniem, že predmetné uznesenie sme na našej komisii kultúrnej, školstva, športu, zdravotnej a sociálnej prejednali. Na finančnej predmetná žiadosť nebola prejednaná, pretože už na začiatku našej komisie som upozornil pracovníčku úradu, že ..., lebo som vycítil, že je tu nejaký tlak veľmi, veľmi rýchlo to prejednať. Chcem upozorniť, že to prišlo dva dni po konaní finančnej komisie, čiže tam vlastne žiadateľ nesplnil termín. Keby to prešlo aj finančnou komisiou, tak dnes to mohlo byť jednoduchšie. Ale dobre, našou komisiou to prešlo. Ja sa chcem opýtať. Neviem kto z vás bol fyzicky v tom parku sa pozrieť. Rozpočet, keď si aj pozriete v tých materiáloch, je myslím 54 000 €. Samozrejme, robí to spoločnosť, ktorá ..., my do jej účtovníctva nevidíme. Ale nehnevajte sa, za 54 000 toto, čo tam predviedli a v akom vlažnom tempe, za aký čas a my máme ešte na to prispieť peniazmi? Štyri chodníky vysypať jemným kamenivom, zhutniť, za tri štvrť roka a nakoniec zistiť, že už nie sú financie na zatrávnenie a pýtať si od mestskej časti, a zakomponovať mestskú časť do niečoho, čo je povinnosťou mesta Košice, je ozaj veľmi zaujímavý krok. Ja osobne sa samozrejme neprikláňam k tej sume 3 000 eur a určite takýto návrh nepodporím. Potom ešte chcem spomenúť, že my tu ideme zrazu rozdávať Rotary Clubu ... . Samozrejme, ja si ich vážim. Viem kto sú, aké je to občianske združenie, ale zo štyroch tisíc tritisíc ideme hneď tak len jedným žiadateľom vyplatiť. Vieme že, aj na komisii kultúrnej to bolo spomenuté, pani Klemová žiadala ..., diskutovali sme o tom aj na komisii, podporiť rekultiváciu a vynovenie pomníka ôsmim obetiam havárie na Kuzmányho sídlisku, na Pajorovej ulici. Vtedy, samozrejme, to bolo nejako zamietnuté pod koberec, že na to nemáme a hľadali sa vlastne spôsoby, ako tejto pani nevyhovieť. Takže nerozumiem, prečo tu niektorí sú vyvolení a niektorí menej vyvolení. Toto sa mi na tom nepáči, zvlášť keď vidíme aký rozpočet a čo tam vlastne predviedli títo ľudia. 

p. Blaškovičová, poslankyňa MiZ. Faktická poznámka: Prepáčte, pán predseda, ja som netušila, že to nie je váš návrh, vašej komisie, preto som sa na to odvolávala. Teraz vidím, že to predkladá pán prednosta. Jedna vec. Druhá vec. Odpoveď pánovi Haneszovi. Je to podľa pôvodných návrhov. Architekti to museli schvaľovať. My sme to mali na mestskom zastupiteľstve. A ten plot v tom nie je preto, lebo je strašné drahý a do toho rozpočtu by jednoducho nevošiel. Čiže plot časom bude financovať mesto.

Grega, starosta MČ: V druhej fáze. 

p. Blaškovičová, poslankyňa MiZ: Alebo budú zbierať ďalej peniaze. 

Grega, starosta MČ: Chcel by som tu, ako pán Petrovčik hovoril tu niečo o tom pamätníku. My nebudeme dávať niekomu inému financie. Budem o tom potom tiež informovať, lebo ten pomník dala naša mestská časť, my sa o neho sami postaráme. A je tu už aj konkrétny návrh, ako sa bude o tie pomníky, ktoré postavila naša mestská časť. Nechcem povedať, že som to ja inicioval, ako sa to tu zvykne hovoriť. Bolo to tak, takže máme aj na rozhlase, keď bolo to bombardovanie, atď. Takže vrátime sa k tomu, čo už bolo, že to čo je naše, budeme my alebo niektoré školy. Urobíme taký patronát s niektorými školami. Proste ich oslovíme, aby sa starali o tie busty, minimálne, keď sú tie dušičky, raz za rok, aby to tak vyzeralo a aby bol spokojný každý. 

p. Roland, poslanec MiZ. Faktická poznámka: Neviem, či ste boli v tom parku. Ja som bol. Na komisii som sa vyjadroval asi tak, že keby ja som to sám vlastnými rukami, ako lekár, nie ako architekt, nie ako nikto iný, ako stavbár robil, za ten čas urobím viac ako je tam urobené. 

Grega, starosta MČ: Pán Süli, prečítajte prosím návrh na uznesenie.

p. Süli, poslanec MiZ a člen návrhovej komisie. Dostali sme pozmeňujúci návrh od pán Djordjeviča, ktorý sa týka zmeny sumy. Takže budú dve alternatívy. Prvá alternatíva je pozmeňujúci návrh pána Djordjeviča. Návrh na uznesenie: Miestne zastupiteľstvo mestskej časti Košice-Staré Mesto schvaľuje poskytnutie finančnej dotácie z rozpočtu mestskej časti Košice-Staré Mesto vo výške 1 000,- € žiadateľovi Rotary Club  Košice, Moldavská cesta 51, 040 01 Košice na projekt „Rekonštrukcia a obnova parku Drevný trh Košice-Staré Mesto“, ak bude v rozpočte mestskej časti na rok 2019 dostatok finančných prostriedkov na poskytnutie dotácií podľa VZN mestskej časti Košice-Staré Mesto č. 1/2016. 

Grega, starosta MČ: Prosím hlasujte.

Hlasovanie č. 17: za – 4, proti – 3, zdržalo sa – 4, nehlasovalo – 0

Grega, starosta MČ: Neprešlo to. Poprosím prečítať druhú alternatívu. 

p. Süli, poslanec MiZ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto schvaľuje poskytnutie finančnej dotácie z rozpočtu mestskej časti Košice-Staré Mesto vo výške 3 000,- € žiadateľovi Rotary Club  Košice, Moldavská cesta 51, 040 01 Košice na projekt „Rekonštrukcia a obnova parku Drevný trh Košice-Staré Mesto“, ak bude v rozpočte mestskej časti na rok 2019 dostatok finančných prostriedkov na poskytnutie dotácií podľa VZN mestskej časti Košice-Staré Mesto č. 1/2016. 

Grega, starosta MČ: Prosím hlasujte.

Hlasovanie č. 18: za – 2, proti – 4, zdržalo sa – 5, nehlasovalo – 0

Grega, starosta MČ: Nebolo to schválené. No, je to sranda, lebo dakedy bolo 30 tisíc. Neviem, čo by na to povedal pán župan, ale nevadí. 

- - -

Bod č. 5
Návrh na zmenu programového rozpočtu mestskej časti Košice-Staré Mesto na rok 2018

p. Grega, starosta MČ: Otváram rozpravu.

p. Djordjevič, poslanec MiZ: Keďže ja som bol ten, ktorý navrhoval ... . Nie je to bezpredmetné, lebo sa to týka úpravy rozpočtu. Navrhoval som, aby sa ešte v tomto roku opravili výtlky v tom dvore. Nehovorím, že nie je potrebný, lebo naozaj je rozdiel teraz na Škultétyho 2. Tak isto sme dávali strojom čistiť podlahu a ručne. Podlaha, ktorá nebola 42 rokov čistená strojom. Tam niekoľko vedier, takmer hliny, išlo z jednej podlahy o 60-tich štvorákov. Čiže stroj je potrebný na plaváreň, ale teraz presne sme mali možnosť jemne upraviť rozpočet tak ..., stačila by iniciatíva hocikoho, aj z úradníkov, aj z nás poslancov, žeby tu sa upravil rozpočet tak, aby bolo aspoň na tie výtlky, lebo v tom dvore sú prepadnuté uličné vpuste. Tam je to pár tisíc. Ale na opravu by stačilo ..., štyri výtlky alebo tri dokonca sú tam, 2 000 eur, možno 1 500. Čiže toto tu keď nezapracujeme na opravu výtlkov v predmetnom dvore, ja tieto transfery a úpravy rozpočtu principiálne neschválim, lebo pre mňa sú podstatnejšie rozbité autá vo dvore a brodiaci sa občania v mlákach, keď idú vyniesť smeti, ako je konkrétne upratovací stroj na plavárni a turnikety. Tie môžu počkať. Aby som aj ostatným vysvetlil, prečo sa nemôže čerpať z dotácie mesta, ktorá je určená na havarijné opravy, lebo je tam jasne špecifikované, že prostriedky 35 000 majú byť na odstránenie havarijného stavu majetku mesta zvereného do správy mestských častí. Dvor, o ktorom som rozprával, nie je majetkom mesta, čiže tam sa to nedá. Len pre vysvetlenie. Akurát sa tu môžeme baviť o tom upratovacom stroji. Ja nemôžem hlasovať za tieto zmeny, aby bola väčšia kultúra na sociálnych zariadeniach, pretože tam chodia asociáli. A čistiť to treba, dali sme predsa novú podlahu, tak aby to bolo super, aby sa tí ľudia ešte lepšie cítili, keď budú plávať celé Košice. 

p. Hulmečíková, zástupkyňa starostu MČ. Faktická poznámka: Ja len chcem podotknúť to, že ozaj je potrebné tie turnikety vyriešiť na plavárni, pretože sme boli svedkom v sobotu, že pracovníci aj napriek tomu, že strážili ten vstup do plavárne, aj tak prešli tí bezdomovci do toaliet a robia tam neporiadok, špinu, bordel. A je problém to potom aj upratať. Myslím, že toto treba v každom prípade vyriešiť. 

p. Süli, poslanec MiZ: Predovšetkým by som sa chcel poďakovať každému, kto sa stará o majetok Starého Mesta. Za druhé. Vysoko si vážim poslancov, ktorí citlivo reagujú na potreby občanov. Doporučujem do vašej pozornosti, že na tom dvore „Malá Praha 2“ alebo „Malá Praha 1“, nazvime ho ako chceme, kde sú tie výtlky, kde je to blato, kde je ten veľký neporiadok, je jedna veľká výmenníková stanica (bývalá kotolňa). Tepelné hospodárstvo, t. j. mestská s. r. o.-čka a v ponuke ponúka zemné práce, majú nesmierne veľa technických prostriedkov. Buldozéry majú, no všetko možné, žeriavy majú. Také stroje, ktoré požičiavajú občanom za poplatok. Ja si myslím osobne, keď tu aj pán starosta hovorí, jednu vec, že keby aj mestskí poslanci zo Starého Mesta sa postavili a povedali, že keď je tam tá výmenníková stanica, sporadicky tam chodia nákladné autá, mechanizmy na opravu tepelného hospodárstva, nech láskavo pre občanov urobia to, že zrovnajú troška tú cestu so zemou a vyrovnajú tak, ako to občania tu pýtali. Ale nič také, keď som sledoval prenos zo zastupiteľstva, som si nevypočul a nevidel. Možno, že som nevidel všetko. Za druhé. Toto bolo prerokované vo finančnej komisii a musím povedať, že bez mihnutia oka, bez jedinej pripomienky, sme to tam prijali a povedali, že treba to prejednať a schváliť v miestnom zastupiteľstve. Ja sa prikláňam k tomu, aby sme to tak aj urobili. Je čas, stále je čas ešte zo strany mesta, ešte ste tu, pán Brixi tu síce nie je, lebo on tu už nechodí asi. Pani poslankyňa, v dozornej rade TEHO je niekto z našich poslancov? Neviem kto tam teraz je. Nič nebráni poslancom, aby sa postavili, ani mestskej časti nič nebráni, aby objednali ten stroj, buldozér, a tú cestu opravili za nejaký hodinový, dvojhodinový poplatok, lebo toľko by sme mohli mať a netreba k tomu viesť nejakú veľkú debatu a volebnú kampaň v zastupiteľstve. Tepelné hospodárstvo tie stroje má a vedia urobiť. A dokonca majú to aj za povinnosť, lebo tam majú výmenníkovú stanicu. 

p. Hanesz, poslanec MiZ. Faktická poznámka: Nemyslel som si, že sa vrátime ešte k „Malej Prahe“ v tomto bode. Chcel som sa vyjadriť k tým turniketom. Myslím si, že my teraz nemeníme financie v rozpočte v absolútnej hodnote. Peniaze nie sú, t. z., že my len presúvame z jednej rozpočtovej položky do druhej rozpočtovej položky. Myslím si, že chceme urobiť rozumnú vec. Tie turnikety sú potrebné a tie peniaze máme, tak prečo by sme to nemohli urobiť? Cez finančnú komisiu to naozaj veľmi hladko prešlo. Dovoľte ešte jednu vetu k tej „Malej Prahe“. Ja podporujem túto myšlienku. Mňa to nenapadlo. To je veľmi dobré. Má v podstate mestský podnik vo dvore, tak pokúsme sa o to, aby ten mestský podnik nám pomohol. Ďakujem.

p. Ondová Reiter, poslankyňa MiZ. Faktická poznámka: Ak mám dobrú pamäť, ohľadne tej plavárne sme sa rozprávali tak, že idú do nejakého veľkého projektu, kde vymenia filtračný systém a LED-ky a že zo zvyšných peňazí sa dofinancujú tie turnikety. A vtedy ste boli v takom stave, že ste čakali odpoveď. Môžem sa opýtať, či už viete odpoveď a že či z toho projektu budú nejaké zvyšné financie? Samozrejme, nie som proti tým turniketom.

p. Grega, starosta MČ: To je niečo iné toto a k tomu sa ešte dostaneme.
p. Djordjevič, poslanec MiZ. Faktická poznámka: Hovoríte o dvore „Malá Praha“ a o buldozéri. Ja žiadam opraviť komunikáciu v majetku mestskej časti v dvore Jilemnického. To je A a B, ale dobre. Ľudia majú pri diskusii a pri brainstormingu meniť názor. Vidím, že tu nie je vôľa opraviť to občanom do volieb, a nemuselo by to byť ani do volieb. Stačilo by do konca roka. Ak sa to neopraví teraz do konca októbra, bude zima, prídu nové, zväčšia sa výtlky, atď. Opraví sa to až na ďalší august, ale budiš. Poviete im to vy. Ja som ten návrh v predchádzajúcom bode dal. Zbytočne sa hlásite. Na faktickú sa faktickou nedá. Mohol som uzavrieť diskusie, ale dobre, vy musíte mať aj tak posledné slovo. To sme si už zvykli. Skutočne, naozaj, treba lepšie počúvať a potom sa budete vedieť vyjadrovať k meritu veci. Dúfam, že sa tu teraz nebudeme hádať. Budem možno hlasovať za tie turnikety, lebo ich chcú všetci, nebudem to brzdiť. 

p. Süli, poslanec MiZ: Vôbec nič nemiešam. Na Zimnej ulici máme štyri výmenníkové stanice. Jedna je Zimná 23 (bývalá kotolňa), druhá je výmenníková stanica na strane párne a druhá stanica na strane nepárne. V obidvoch prípadoch z dvora je prístup k výmenníkovým staniciam. To znamená, že tepelné hospodárstvo má v správe tieto zariadenia. Má psiu povinnosť, tak psiu povinnosť, starať sa aj o komunikáciu, prístup k ich bývalým kotolniam, teraz výmenníkovým staniciam. Ovládam to dokonale, pán poslanec, lebo som robil, okrem iného, aj vedúceho správy tepelných zariadení, takže to mesto mám na dlani a viem kde čo je. Pravdepodobne stroje majú, je to mestský podnik. Mali by sme viac využívať, možno morálne, aj nátlakom, cez zastupiteľský zbor, aby prispeli na starostlivosť o prístupovú komunikáciu do týchto zariadení. Keďže sa nikto nehlási, uzatváram rozpravu a poprosím o prečítanie návrhov na uznesenie. 

p. Ondová Reiter, poslankyňa MiZ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto schvaľuje zmenu programového rozpočtu mestskej časti Košice-Staré Mesto na rok 2018 v predloženom znení:

Bežné príjmy
Transfery zo štátneho rozpočtu 	+ 2 564 €
Transfery od mesta Košice 	+ 52 800 €

Bežné výdavky
Podprogram 1.1. Matrika 	+ 2 564 €
Podprogram 2.1. Materské školy 	+ 17 800 €
Podprogram 3.1. Mestská krytá plaváreň 	+ 12 000 €
Podprogram 6.2. Podporná činnosť 	+ 35 000 €

Kapitálové výdavky
Podprogram 3.1. Mestská krytá plaváreň 	- 12 000 €

Grega, starosta MČ: Prosím hlasujte.

Hlasovanie č. 19: za – 11, proti – 0, zdržalo sa – 0, nehlasovalo – 0

Grega, starosta MČ: Materiál bol schválený. Bolo to schválené.

p. Ondová Reiter, poslankyňa MiZ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto schvaľuje zmenu účelu použitia kapitálových výdavkov vo výške 18 000 € v podprograme 3.1. Mestská krytá plaváreň na nákup čistiaceho stroja na čistenie podláh bazénovej haly, rozšírenie turniketového systému a zvýšenie zabezpečenia objektu MKP.

Hlasovanie č. 20: za – 11, proti – 0, zdržalo sa – 0, nehlasovalo – 0

Grega, starosta MČ: Bod bol schválený.  

- - -

Bod č. 6
Informácia o projekte s názvom „Poskytovanie energetických služieb metódou Garantovanej Energetickej Služby (GES)“ na Mestskej krytej plavárni

p. Grega, starosta MČ: Otváram diskusiu. Keďže sa nikto nehlási, uzatváram rozpravu a poprosím prečítať návrh na uznesenie. 

p. Ondová Reiter, poslankyňa MiZ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto berie na vedomie informáciu o projekte s názvom “Poskytovanie energetických služieb metódou Garantovanej Energetickej Úspory (GES)“ na Mestskej krytej plavárni. 

Hlasovanie č. 21: za – 11, proti – 0, zdržalo sa – 0, nehlasovalo – 0
p. Grega, starosta MČ: Bod bol schválený. 

- - -

Bod č. 6a
Bytový dom, ul. Kpt. Nálepku 1, Košice

p. Grega, starosta MČ: Otváram rozpravu k tomuto bodu. 

p. Petrovčik, poslanec MiZ: Chcel by som otvoriť tému, ktorú všetci dobre poznáte – výstavba 9-poschodového bytového domu na kpt. Nálepku 1 na Kuzmányho sídlisku. Stručne zhrniem. Vieme, je tam starý rodinný dom, zmenil vlastníka. Kúpila to developerská spoločnosť. Na mieste rodinného domu, s nie veľkým pozemkom, ide postaviť 9-poschodový obytný dom, s takmer  štyridsiatimi bytmi. Dôjde tam, samozrejme, k totálnemu narušeniu kvality života okolitých občanov, okolitých blokov, zatieneniu ulíc alebo brán na ulici Československej armády až po Kuzmányho 1, atď. Môj návrh uznesenia prečítam na záver. Ja som len chcel poukázať na to ešte raz, o čom sme tu už rozprávali na zhromaždení s občanmi, kde občania vyjadrili absolútny nesúhlas s predmetnou výstavbou a aspoň pokiaľ viem, vyjadrili to aj v tej petícii, ktorú som inicioval a kde som predseda petičného výboru. Bolo tam takmer 300 podpisov proti tejto výstavbe, ktorá bola odovzdaná 15.08.2018 na Magistrát mesta Košice. Situácia s petíciou je zatiaľ žiadna. Dodnes som nedostal odpoveď, ako mestské zastupiteľstvo naložilo s predmetnou petíciou. Stihol som termíny. Presne 15.08. bola petícia podaná, aby sa stihlo prejednanie na príslušných komisiách v rámci mesta. Vyzerá to tak, že na týchto komisiách prejednaná petícia nebola a v programe na pondelkové zastupiteľstvo mesta neexistuje takýto bod. To znamená, vyzerá to, že je tu veľmi veľká snaha aj na úrovni mesta, aby sa tento problém ututlal a v konečnom dôsledku tento bytový dom sa tam postavil. To hovorím aj preto, pretože z hľadiska vývoja celej kauzy ..., vieme, bolo to aj na zhromaždení občanov povedané. Tri roky dozadu ten istý pán Lazúr odpovedal na žiadosť iného vlastníka alebo inej firmy, ktorá mala asi tento zámer, napísal, že je tam možnosť výstavby maximálne 4-poschodového bytového domu. Ten istý pán Lazúr o dva roky píše inej s. r. o.-čke, terajšej CITY PARADISE DEVELOPMENT, že zrazu môže byť 9-poschodový dom. Tak sa pýtam, ako je toto možné? 

p. Grega, starosta MČ: Chcem ešte povedať k tomu, že áno, nie je to zaradené. Momentálne je stav taký, ako viem, že je to pozastavené na stavebnom úrade. Stretol som sa osobne s developerom, tak ako ste ma aj poverili alebo mi ako uložili. Rozprávali sme sa aj o tom a je tam teda kompromisný návrh z ich strany 6 poschodí. Ja som tušil chcel ... . Koľko to má byť, deväť? No, oni povedali 7, ja som povedal, aby bolo 6. Vychádzam z toho, čo aj bolo povedané na tom stretnutí s tými občanmi, že môže sa stať, že bude 9. Zatiaľ sa s tým nič nerobí, aj on dal prísľub. A potom som mal stretnutie s bývalými architektami. Zavolal som si pána Murka a Drahovského, zavolal som si aj pani Királyiovú, ktorá neprišla. Nebudem hovoriť. Ich názor je taký, že nie je to v rozpore so zákonom, ale neprináša to nijakú pridanú hodnotu občanom. Toto by sa malo, aj tá petícia, prerokovávať na zastupiteľstve. Myslím si, že dá sa to predložiť, ale momentálne to ani nikto sa nebude k tomu vyjadrovať a ja si myslím, že je to vec nového zastupiteľstva. Tieto kroky tam robíme. Samozrejme, že sú možné aj iné kroky. Rozprával som sa s občanmi, aj oni mi volali, stretávame sa. Poukázali, však keď sa to dá ... . Neviem, kde bol teraz ten problém, na akej ulici, tiež taký, že tam vyšli aj občania, tak sa to dá možno aj tu urobiť, ale zatiaľ to predložené nebolo. Ešte zistíme ako sa naložilo s tou petíciou, lebo ani my nemáme nejakú spätnú väzbu. 

p. Djordjevič, poslanec MiZ. Faktická poznámka: Na stretnutí s občanmi som navrhoval štyri poschodia. Všetci prítomní sa zo mňa vysmiali, aj vrátane štatutárov, keď som to navrhoval a teraz ste jednali vy o 6 poschodí. V poriadku, bolo potrebné to tak povedať pred občanmi v tej atmosfére aká tu bola. Mne sa nepáčilo, že bolo to uznesenie, ktoré poverilo zvolať starostu stretnutie verejné a vlastne ja som sa to dozvedel od ľudí, že je v bránach vyvesené. Považoval by som za povinnosť alebo keď už nehovoríme z hľadiska povinnosti právnej, tak morálne, aby sekretariát starostu, lebo pán starosta nemôže predsa všetky maily odosielať, aby informoval poslancov o tom, že verejná diskusia prebieha. Ja nebudem robiť pátrača, už som dosť starý na to. Z hľadiska toho, čo tu pán Petrovčik žiada, v poriadku. Žiada tu kroky. Mesto je povinné konať, ak je počet podpisov 1 000, je povinnosť prejednať v mestskom zastupiteľstve. A nevidím úplne za celkom šťastné a vhodné, a vôbec nič proti tvojej osobe. Tak isto som nezbieral od ľudí z Letnej z dvorov podpisy. Keď sa blížia voľby ... .

p. Grega, starosta MČ: Povedali sme si, že nebudeme o tých voľbách hovoriť. 

p. Djordjevič, poslanec MiZ: Ale ja by som vôbec nevystupoval, lebo toto sa fakt môže vnímať ako jedna kampaň. Poverme starostu, nech koná, ale už tam nechoďme, lebo nie je tam splnené. Takže toto nie. 

p. Grega, starosta MČ: Proste, či chceme alebo nechceme každý všetko čo povie a kandiduje, kampaň to je. Tak sa netvárme, že nie je. Ale sme sa dohodli, aj vzájomne sa prosíme, aby sme urýchlili. Je 11:33 hod. a sme pri 6. bode. Tak, ak si niekto myslí, že bude preto zvolený, lebo bude hovoriť o 5 minút dlhšie, tak to nie je pravda.

p. Lukán, poslanec MiZ: Nekandidujem do ďalšieho obdobia ako poslanec, takže môžem si dovoliť toto povedať. Chcem len to povedať, že plne sa stotožňujem s tým, aká tu bola atmosféra počas toho stretnutia. Myslím si, že ten spôsob ako to bolo interpretované, či už developerom alebo tou architektkou, ktorá robila ten projekt, je absolútne neprijateľný. Myslím si, že všetci poslanci, ktorí sme tam boli, aspoň piati ak sa dobre pamätám, tak myslím si, že musia byť striktne proti. 

p. Pillár, hlavný kontrolór MČ: Chcel by som len na to upozorniť, že ten výraz „poveruje“ nie je správny. Žiada, lebo nemôžeme my poverovať pána starostu, aby on ako mestský poslanec vystúpil, lebo my nemáme, resp. zbor ho nemá čo poverovať. Takže „žiada“. 

p. Grega, starosta MČ: Aby som to doplnil. Nie, že mňa, ale že žiada mestských poslancov. Čo keď tam nebudem náhodou? Všetko sa môže stať. Mestských poslancov. Veď sú tam traja poslanci, tak to má byť záväzné pre všetkých. 

p. Petrovčik, poslanec MiZ: Opravujem ten návrh uznesenia bude znieť, že „Miestne zastupiteľstvo žiada starostu mestskej časti Košice-Staré Mesto ...“.

p. Grega, starosta MČ: A mestských poslancov.

p. Petrovčik, poslanec MiZ: Môžeme dať aj poslancov, ale ja si myslím, že pán starosta vy ste zástupca tejto mestskej časti, štatutár, takže vy máte vyvinúť maximálne úsilie na to, aby ste reprezentovali záujmy občanov, ktorí jednoznačne na zhromaždení vyjadrili ... . Môžem dorozprávať?

p. Grega, starosta MČ: Nechcem vstupovať do toho, ale môže sa stať, že tam nemusím byť, aby to tam bolo.

p. Petrovčik, poslanec MiZ: Preto to tam dajme. Však hovorím, dajme tam mestských poslancov. Mne sa len jedna vec nepáči. Keď treba zobrať zodpovednosť do svojich rúk, tak ako ste tu predviedol pred chvíľou, chceli ste dať predsedať pani Ing. Hulmečíkovej, ktorá to odmietla ... . Teraz, keď tu po vás žiadame prevziať zodpovednosť za tento projekt, ktorý sa tu chystá proti vôli občanov, tak isto už sú vám dobrí aj ďalší mestskí poslanci, že už si to istíte. Vážne. Buďte natoľko statočný a zoberte si to vy na starosť a predložte to vy na tom mestskom zastupiteľstve ako doplňujúci bod a vážne sa už prestaňte skrývať za ostatných mestských poslancov.

p. Grega, starosta MČ: Pán Petrovčik ... .

p. Petrovčik, poslanec MiZ: Ešte som nedohovoril, takže ďakujem.

p. Grega, starosta MČ: Tak si dohovorte.

p. Petrovčik, poslanec MiZ: Takže ja toto uznesenie vážne predkladám a prosím všetkých poslancov – kolegov. Kto tu nebol na tom zhromaždení vie, že títo občania sú maximálne rozčúlení, že im tam vyrastie jeden 9-poschodový vežiak a oni absolútne nie sú ochotní sa tu ako na trhu handrkovať, či to bude 5 alebo 6, alebo 7-poschodový bytový dom. Oni tam proste bytový dom nechcú. Je to síce pravda, že v rámci územného plánu tam bytový dom môže ísť, ale sú na to príslušné zákony, v rámci ktorých tam môže ísť možno vážne štvor-trojposchodový, ale nie takýto. Mali sme tu kauzy na Severe, kde na miestach rodinných domov vznikali štvor-šesť bytovky a vidím, že tu tá drzosť developerov už ide vážne do neskutočných rozmerov a na mieste rodinného domu, kde sa zastáva vlastne celý pozemok, t. z. je to na hranici aj zákonnosti zastavanosti parcely, sa ide stavať do výšky a bude tam sto vozidiel, ktoré zaťažia mestskú komunikáciu. Ale to sú všetko veci, ktoré občania tu vyjadrili. Vyjadrili sa proti. Buďte natoľko ozaj statočný, zoberte to na svoje plecia a ukážte v pondelok na mestskom zastupiteľstve, že sa viete zastať svojich občanov, a nie si už teraz, ako vidíme, chystáte zadné dvierka. Nemusím tam byť, neviem či budem a takéto ... . Takže vážne, ja vás žiadam a prosím v mene týchto občanov. 

p. Grega, starosta MČ: Ďakujem. Pán Petrovčik. Nadýchnem sa. Prestaňte už s tou, naozaj takou ..., no neviem ako to nazvať, lebo posledné zastupiteľstvá ste sedeli ..., nechcem povedať ako čo. Ťukali ste si len do mobilu. Keď som očakával, že podporíte aj nejakého svojho kolegu alebo niečo inde, ste nič neurobili a teraz útočíte zase na mňa. Rozprávate tu o statočnosti. Ja viem, to je proste to psychologické vyvolať niečo, že „aha, aha, ja robím a oni nerobia“. Ja urobím petíciu. Viete čo? S tými petíciami ..., mne je zle z toho. To nie je problém urobiť tie petície. Ešte desať vám ich aj my môžeme urobiť proti všetkému. Normálny človek vie, prečo sa robia petície. Aj mnohé iné. Ja toto beriem. Ja som len povedal, aby sa to rozšírilo. Ja si vôbec nerobím žiadne alibi. Budem tam a chcem tam byť. Ale môže sa všetko stať. Aj vám môže ten luster spadnúť na hlavu, čo by som si neprial. Ale je to možné. Tak som povedal, aby boli aj tí poslanci. Čo je na tom zlé? No nič. Všetci sa snažíme a chceme to urobiť, aby to bolo, tak poďme to jednoducho odsúhlasiť a nie, že každý bude zase okolo toho hovoriť. Všetci hovoríme, že to tam raz nechceme ... .

p. Blaškovičová, poslankyňa MiZ: Ja by som chcela poprosiť pána prednostu. Pán prednosta, aký materiál môžeme predložiť do mestského zastupiteľstva, ktorým by sme to mohli navrhnúť ako bod? Proste niekto to musí pripraviť. Ja si na to netrúfam. Proste na základe uznesenia miestneho zastupiteľstva, atď., žiadame doplniť bod programu, ale proste musí to mať tú formuláciu, musí to mať dôvodovú správu. Nemôžeme to urobiť? 

p. Grega, starosta MČ: Ale tak tam by malo byť zaradené prejednanie tej petície jednoducho. Ak tam nie je, tak potom ... .

p. Blaškovičová, poslankyňa MiZ: Treba to proste celé naformulovať, že čo môžeme. Keď budete taký láskavý a pripravíte, starosta to donesie, mne je to jedno, ja sa prihlásim a navrhnem to ako doplnenie programu mestského zastupiteľstva, ale musím mať niečo v ruke.

p. Grega, starosta MČ: Ľuba, ja som povedal, aby bolo rozšírené, že aj poslanci. No, naozaj sa môže hocičo stať. 

p. Blaškovičová, poslankyňa MiZ: Ja nehovorím teraz o ..., neobviňujem nikoho, len hľadám technické možnosti ako sa to dá urobiť, aby sme to mohli doplniť ako bod programu, lebo musíme mať k tomu nejaký podkladový materiál, ktorý, ak to teda prejde v zastupiteľstve ako pridaný bod programu, musíme ostatným kolegom rozdať. Poprosím, aby ste sa nejako dohodli a doručili. Už to predložíme. Či to budeme predkladať ako prejednanie petície alebo proste nech sa zaoberá zastupiteľstvo týmto bodom – informatívna správa. Čokoľvek, proste materiál

p. Grega, starosta MČ: Ja vám poviem. Zase, ak si to prečítate, je to normálne. Mám tam prísť, mám povedať, že niečo bude a teraz mám povedať: „a dávam slovo pánovi Petrovčikovi“. No tak, ako, vieme o čo sa jedná. Ja by som navrhoval inú vec. Teraz toto môžeme tu prerušiť na chvíľku tento bod, urobiť tu jedno uznesenie, ktoré schváli miestne zastupiteľstvo, že sme proti tomu a proste toto vieme my tam predložiť. Bude tam už aj uznesenie a bude to tam, lebo to teraz zase len bude, áno, tak som tu ... . Je to tak. Nemá to silnejšiu právnu silu, keď to schváli miestne zastupiteľstvo? Nemá?

Neriadená diskusia. 
p. Petrovčik, poslanec MiZ. Faktická poznámka: Ďakujem, teraz neviem, či druhému predsedajúcemu Michalovi Djordjevičovi, za slovo. Poprosím, aby sme dodržali štábnu kultúru a nemenili to tu na voľnú diskusiu. Dal som návrh na uznesenie, požiadal som, aby sme hlasovali. Vôbec nie som prekvapený z reakcií pána starostu. Ja viem, že toto, ako pán starosta, nepodporíš, lebo samozrejme ja som si nejaké nádeje nedával. Ja som chcel v podstate zadeklarovať, či vážne ide nám o tých občanov, ktorých reprezentujem. To, že ich vlastne ja reprezentujem ... . No áno, som to ja, viem že s tým máš problém. Poviem to takto. Keď to tu dnes neprejde, asi to predpokladám a ty to nepodporíš, tak vieš dobre, že tam tak či tak, na tom mestskom zastupiteľstve, predloží iný mestský poslanec. Tak nerozumiem, prečo sa tu hráme na také žabomyšie vojny. Navrhoval by som. Prečítajme návrh na uznesenie a poďme hlasovať. A je to informatívna správa o petícii podanej na mesto Košice, ktorá je podaná a ktorú tam majú. Ja neviem, čo viac k tomu treba, ešte aký materiál pripraviť. 

p. Grega, starosta MČ: Pán Petrovčik, ja som nepovedal, že to nepodporím. Dobre? Povieme si to cez prestávku, lebo už ma to prestáva baviť, že vkladáte do úst slová, ktoré som nikdy nepovedal. Naozaj. No tak potom prečo to robíte? 

p. Hulmečíková, zástupkyňa starostu MČ: Vážení kolegovia, pokiaľ mi dobre pamäť slúži, v mestskom zastupiteľstve musí byť prejednaná petícia, ak je pod ňou podpísaných 1 000 obyvateľov alebo 1 000 ľudí. To sa udialo aj v mestskom zastupiteľstve, keď sa prejednávala Bernolákova. Jednoducho, muselo to tam byť. Prejednalo sa, pretože išlo tam o prechod cez mestské pozemky a mali byť v prenájme. Tu máme 300 podpisov a máme ich z celej Kuzmányho časti. Myslím si. Pán starosta je zaviazaný uznesením zastupiteľstva, je zaviazaný prerokovaním s obyvateľmi, že mestská časť má dať záporné záväzné stanovisko k výstavbe, po ktoré sa podpíše pán starosta. Čiže neviem prečo tu vedieme takúto debatu. Jednoducho mestská časť napíše záporné stanovisko. Pán starosta je tým viazaný a k územnému konaniu je to pre neho záväzné aj pre stavebný úrad. Petícia, povedzme si pravdu, nie je záväzná. Neviem, prečo zaťahujeme do toho obyvateľov takýmto spôsobom a preťahujeme im nejaké motúzy popod nos. Jednoducho, obyvatelia tu boli dvakrát, dokonca druhýkrát tu už nechceli prísť. Bolo im to vysvetlené, že bol to váš, pán poslanec Petrovčik, návrh, preto pán starosta bol povinný zvolať stretnutie. Vieme, že na tom druhom bolo ich menej, pretože povedali, že už tu boli raz a povedali nie. Jednoducho právnu stránku pán starosta musí dodržať a musí to podpísať, že nie. Tak neviem čo ešte viac v tejto veci chceme. Že vystúpi a povie sa to na mestskom zastupiteľstve, ja tam nevidím jeden dôvod, aby niekto to mal dodržať a mal sa tým riadiť. Nie. Záväzné bude to, čo napíše pán starosta. Ak by pán starosta do záväzného stanoviska napísal, že súhlasí, vtedy ho môžeme ťahať, poťahovať, môžeme ho za to trestať, za porušenie uznesenia. Ale pán starosta musí napísať NIE, lebo je tým viazaný nami poslancami a my sme splnili to, čo je potrebné k stavebnému konaniu územnému. Čiže tou petíciou, vážení, fakt nič nevyriešime a to treba si už konečne raz na rovinu povedať. Petícia je dobrá pre nás poslancov, aký je názor občanov. A tu sme prejednali s obyvateľmi. 

p. Djordjevič, poslanec MiZ. Faktická poznámka: Ja mám nejaký kompromisný návrh, čo sa týka uznesenia „žiada starostu ...“. Prvé vety v poriadku, aj do rozsahu. Dal na najbližšom zasadnutí návrh na zaradenie tohto bodu na zasadnutí mestského zastupiteľstva. Toto nechajme. V prvom rade to musí byť odhlasované nadpolovičnou väčšinou prítomných mestských poslancov. Igor, ak ti to nerobí problém, kde začína „a zároveň, aby v tomto bode požiadal predsedajúceho MZ o možnosť vystúpiť“. Myslím, že ty nebudeš mať problém niekoho z poslancov osloviť, ktorý, ak ten bod bude zaradený do rozpravy, tak požiadajú o slovo teba ako predsedu petičného výboru, tak bude možno aj z tejto strany v poriadku, že by sme tu pána starostu nežiadali, aby sa prihlásil za toho poslanca, povedal toto tými ústami. Tu len nech to podá ako štatutár obce a nech iný požiada o slovo. Takto to bude fér. Pán Petrovčik či je ochotný to stiahnuť. 
p. Grega, starosta MČ: Ale on mi vkladá do úst, pán Petrovčik, že či keď ja ho nechcem. Však je to logické a teraz to robíme predsa pre občanov a mali by sme robiť spolu. Zdôrazňujem, spolu. A keď robíme spolu, t. z., že poviem áno, nech ide on. Ale prečo mi dávate, pán Petrovčik, do úst, že ja som povedal, že nie alebo keby som nechcel. Naozaj to nerobme. Preto ja som to povedal, aby viedla kolegyňa Hulmečíková, aby som sa do toho nezapájal, lebo poviem to, čo ani nechcem už povedať, lebo k tomu niektorí ľudia dotlačia, ale nevadí, to vydržíme. Poprosím prečítať návrh na uznesenie.

p. Ondová Reiter, poslankyňa MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto žiadal starostu mestskej časti Košice-Staré Mesto a poslancov - prítomnú poslankyňu mestského zastupiteľstva, aby urýchlene a intenzívne konal všetky možné kroky v rámci svojich právomocí proti zamýšľanej výstavbe 9. poschodového bytového domu s názvom projektu: Bytový dom, ul. Kpt. Nálepku  - Košice na parcelách č. 3716/1 a 3717 v katastrálnom území Huštáky, Košice-Staré Mesto s developerom CITY PARADISE DEVELOPMENT, s. r. o., Husárska 3762/2 Košice. Zároveň starostu žiadame, aby ako mestský poslanec za mestskú časť Košice-Staré Mesto dal na najbližšom zasadnutí 17.09.2018 návrh na doplnenie programu tohto zasadnutia o tento bod s názvom: Informatívna správa o zámere výstavby 9. poschodového bytového domu na Kpt. Nálepku 1, Košice a aby sa takto dosiahlo prejednávanie predmetnej problematiky na úrovni mestského zastupiteľstva a zároveň, aby v rámci tohto prejednávaného bodu požiadal predsedajúceho mestského zastupiteľstva o možnosť dať priestor vystúpiť predsedovi petičného výboru petícií proti výstavbe tohto bytového domu, ktorá bola oficiálne odovzdaná na magistrát na prejednanie dňa 15.08.2018, ale dodnes nebola vybavená. 

p. Grega, starosta MČ: Prosím hlasujte.

Hlasovanie č. 22: za – 9, proti – 1, zdržalo sa – 1, nehlasovalo – 0

p. Grega, starosta MČ: Materiál bol schválený.

- - -

Bod č. 7
Žiadosti o zmenu vzťahov k nehnuteľnostiam.

p. Grega, starosta MČ: Otváram rozpravu k tomuto bodu. Keďže sa nikto nehlási, uzatváram rozpravu a poprosím prečítať návrh na uznesenie.

p. Süli, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto neodporúča mestu Košice odpredaj pozemku - parcely č. 747/2 - dvor na Kováčskej ulici, k. ú. Stredné mesto o výmere 92 m2 žiadateľovi Ing. Alfonzovi Lukačinovi, Bauerova 28, Košice.

p. Grega, starosta MČ: Prosím hlasujte.

Hlasovanie č. 23: za – 8, proti – 2, zdržalo sa – 1, nehlasovalo – 0

p. Grega, starosta MČ: Čiže ste neodporučili. 

p. Süli, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto odporúča mestu Košice zámenu nehnuteľností - časti pozemku parc. č. 265/2, k. ú. Stredné mesto, s výmerou 532 m2, ktorý je vo vlastníctve mesta Košice, za časť budovy (spojovací kŕčok) na novovytvorenej parcele č. 265/7 s výmerou 208 m2, ktorá je vo vlastníctve ŠK Športhala.

p. Grega, starosta MČ: Prosím hlasujte.
Hlasovanie č. 24: za – 8, proti – 0, zdržalo sa – 1, nehlasovalo – 2

p. Grega, starosta MČ: Schválené.

- - -

Bod č. 8
Žiadosti mesta Košice o stanovisko k odpredaju pozemkov pre spoločnosť ETERNITY, spol. s r. o., Košice

p. Grega, starosta MČ: Otváram rozpravu. 

p. Djordjevič, poslanec MiZ: Chcel by som poprosiť, ak by sme mohli po ukončení tohto bodu mohli mať krátku hygienickú, maximálne desaťminútovú, prestávku. 

p. Grega, starosta MČ: Keďže sa nikto nehlási, uzatváram rozpravu a poprosím prečítať návrh na uznesenie.

p. Ondová Reiter, poslankyňa MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto odporúča mestu Košice odpredaj pozemku - parcela č. 337/4 s výmerou 18 m2, druh pozemku – zastavané plochy a nádvoria, k. ú. Stredné mesto žiadateľovi - spoločnosti ETERNITY, spol. s r. o., Poštová 14, 040 01 Košice. Na predmetnej parcele sa nachádza stavba – radová garáž vo vlastníctve žiadateľa.

p. Grega, starosta MČ: Prosím hlasujte.

Hlasovanie č. 25: za – 7, proti – 4, zdržalo sa – 0, nehlasovalo – 0

p. Grega, starosta MČ: Bolo to schválené.

p. Ondová Reiter, poslankyňa MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto odporúča mestu Košice odpredaj pozemku - parcela č. 337/5 s výmerou 17 m2, druh pozemku – zastavané plochy a nádvoria, k. ú. Stredné mesto žiadateľovi - spoločnosti ETERNITY, spol. s r. o., Poštová 14, 040 01 Košice. Na predmetnej parcele sa nachádza stavba – radová garáž vo vlastníctve žiadateľa.

p. Grega, starosta MČ: Prosím hlasujte.

Hlasovanie č. 26: za – 4, proti – 5, zdržalo sa – 2, nehlasovalo – 0

p. Grega, starosta MČ: Neprešlo to. Poďme ďalej.

p. Ondová Reiter, poslankyňa MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto neodporúča mestu Košice odpredaj pozemku - parcela č. 337/6 s výmerou 11 m2, druh pozemku – zastavané plochy a nádvoria, k. ú. Stredné mesto žiadateľovi - spoločnosti ETERNITY, spol. s r. o., Poštová 14, 040 01 Košice. Na predmetnej parcele sa nenachádza žiadna stavba.

p. Grega, starosta MČ: Prosím hlasujte.

Hlasovanie č. 27: za – 6, proti – 1, zdržalo sa – 4, nehlasovalo – 0

p. Grega, starosta MČ: Prešlo to. Poprosím ďalší návrh. 

p. Ondová Reiter, poslankyňa MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto odporúča mestu Košice odpredaj pozemku na Poštovej ulici: parcela č. 337/3 s výmerou 18 m2, druh pozemku – zastavané plochy a nádvoria, k. ú. Stredné mesto žiadateľovi - spoločnosti ETERNITY, spol. s r. o., Poštová 14, 040 01 Košice. Na predmetnej parcele sa nachádza stavba – radová garáž vo vlastníctve žiadateľa.

p. Grega, starosta MČ: Prosím hlasujte.

Hlasovanie č. 28: za – 4, proti – 6, zdržalo sa – 1, nehlasovalo – 0

p. Grega, starosta MČ: Nebolo to schválené. Poprosím ďalej.

p. Ondová Reiter, poslankyňa MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto odporúča mestu Košice odpredaj pozemku na Poštovej ulici: parcela č. 337/12 s výmerou 19 m2, druh pozemku – zastavané plochy a nádvoria, k. ú. Stredné mesto žiadateľovi - spoločnosti ETERNITY, spol. s. r. o., Poštová 14, 040 01 Košice. Na predmetnej parcele sa nachádza stavba – radová garáž vo vlastníctve žiadateľa.

p. Grega, starosta MČ: Prosím hlasujte.

Hlasovanie č. 29: za – 3, proti – 5, zdržalo sa – 3, nehlasovalo – 0

p. Grega, starosta MČ: Neprešlo to. Poprosím ďalej.

p. Ondová Reiter, poslankyňa MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto odporúča Mestu Košice odpredaj časti pozemku na Poštovej ulici: parcela č. 343 s výmerou cca 55 m2, druh pozemku – ostatné plochy, k. ú. Stredné mesto žiadateľovi - spoločnosti ETERNITY, spol. s r. o., Poštová 14, 040 01 Košice. 

p. Grega, starosta MČ: Prosím hlasujte.

Hlasovanie č. 30: za – 2, proti – 6, zdržalo sa – 3, nehlasovalo – 0

p. Grega, starosta MČ: Neprešlo to. Poprosím ďalej.

p. Ondová Reiter, poslankyňa MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto odporúča mestu Košice odpredaj pozemku na Poštovej ulici: parcela č. 337/2 s výmerou 18 m2, druh pozemku – zastavané plochy a nádvoria, k. ú. Stredné mesto žiadateľovi - spoločnosti ETERNITY, spol. s r. o., Poštová 14, 040 01 Košice. Na predmetnej parcele sa nachádza stavba – radová garáž. Žiadateľ dňa 08.08.2018 podal na kataster návrh na vklad kúpnej zmluvy na garáž.
p. Grega, starosta MČ: Prosím hlasujte.

Hlasovanie č. 31: za – 4, proti – 5, zdržalo sa – 2, nehlasovalo – 0

p. Grega, starosta MČ: Neprešlo to. Všetko? Dobre.

- - -

Bod č. 9
Žiadosť mesta Košice o stanovisko k odpredaju pozemkov pre spoločnosť JPC s. r. o., Vodárenská č. 6, Košice

p. Grega, starosta MČ: Otváram rozpravu. Keďže sa nikto nehlási, uzatváram rozpravu a poprosím prečítať návrh na uznesenie.

p. Ondová Reiter, poslankyňa MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto neodporúča mestu Košice mestu Košice odpredaj častí pozemkov registra C KN parcela č. 3342/1 (novovytvorená parcela 3342/42 s výmerou 55 m2 a parcela 3342/43 s výmerou 44 m2) k. ú. Letná v lokalite na Lomenej ulici v Košiciach pre spoločnosť JPC s. r. o., Vodárenská č. 6, 040 01 Košice.

p. Grega, starosta MČ: Prosím hlasujte.

Hlasovanie č. 32: za – 9, proti – 0, zdržalo sa – 2, nehlasovalo – 0

p. Grega, starosta MČ: Materiál bol schválený.

- - -

Bod č. 10
Zámer revitalizácie časti pozemku parcela registra E KN číslo 1215 o výmere 1370 m2, nachádzajúceho sa v k. ú. Stredné mesto, na ulici Thurzova v Košiciach

p. Grega, starosta MČ: Otváram rozpravu. Keďže sa nikto nehlási, uzatváram rozpravu a poprosím prečítať návrh na uznesenie.

p. Ondová Reiter, poslankyňa MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje zámer revitalizácie časti pozemku parcela registra E KN číslo 1215 o výmere 1370 m2, nachádzajúceho sa v k. ú. Stredné mesto na ulici Thurzova, v Košiciach.

p. Grega, starosta MČ: Prosím hlasujte.

Hlasovanie č. 33: za – 10, proti – 0, zdržalo sa – 1, nehlasovalo – 0

p. Grega, starosta MČ: Bolo to schválené.

p. Ondová Reiter, poslankyňa MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto poveruje starostu mestskej časti Košice-Staré Mesto vstúpiť do rokovaní s mestom Košice a s Okresným úradom v Košiciach o prevode časti pozemku parcela registra E KN číslo 1215, o výmere 1370 m2, nachádzajúceho sa v k. ú. Stredné mesto, z majetku Slovenskej republiky do majetku mesta Košice a následne o zverenie predmetného pozemku do správy mestskej časti Košice-Staré Mesto. 
p. Grega, starosta MČ: Prosím hlasujte.

Hlasovanie č. 34: za – 9, proti – 1, zdržalo sa – 0, nehlasovalo – 1

p. Grega, starosta MČ: Bolo to schválené.

- - -

BOD č. 11
Návrh na zverenie pozemku vo vlastníctve mesta Košice parcela KN-C číslo 8193/1 o výmere 1220 m2, druh pozemku zastavané plochy a nádvoria, k. ú. Letná, nachádzajúceho sa na ulici Stromová v Košiciach, do správy mestskej časti Košice-Staré Mesto, za účelom vybudovania prístupovej účelovej komunikácie ku garážam na Lomenej ulici v Košiciach.

p. Grega, starosta MČ:  Otváram rozpravu. 

p. Djordejvič, poslanec MiZ: Chcel som sa zapojiť aj v predchádzajúcom bode, ale nevadí, lebo myšlienka je tá istá. Park na Thurzovej je krásna myšlienka. Je to všetko v poriadku, keď to bude tak, ako predpokladáme vývoj cien, tak to bude v poriadku. Tu mi chýba trochu to finančné krytie. Budem hlasovať za tento bod, za tento návrh, kde by mestská časť vybudovala komunikáciu a prevzala ju do majetku. Lenže uvedomte si, že sme v minulosti, v posledné štyri roky, častokrát stretli so zamietavými stanoviskami, napr. aj keď ľudia žiadali, aj keď nedali oficiálnu žiadosť, o pomník, kadečo. Bolo stále hovorené aj predsedom finančnej komisie a veľakrát aj správne, že tu chýba finančné krytie. Ani tu nebudem spomínať, že prečo, lebo to tak ako pán starosta môže povedať, že ja som jeden dvor dal pred voľbami, tak ja môžem povedať, že on. A obidvaja to môžeme myslieť dobre, lebo ľudia tam potrebujú komunikáciu. Ale dnes som preukázal a preukázalo sa šetrením, že Staré Mesto pristupuje nedbanlivo ku správe komunikácii, ktoré má v majetku. A teraz sa bavím o tom, že na Jilemnického dvore nevieme opraviť výtlky za  2 000 a ideme tu opravovať, resp. stavať cestu za 70 000. Pri likvidačnom rozpočte, ktorý nám robí plaváreň, ja neviem z čoho ... . Je to krásne uznesenie, ale tu chýba finančné krytie, finančná analýza, zdroje prostriedkov. Za zámer som, lebo chodím do tej lokality, ľudia potrebujú, chodia tam sanitky, jednoducho je tam prístup ku garážam, atď. Len viete, tu nemáme poňatia o rozpočte za rok 2019 a bavíme sa o myšlienkach. Takže áno, ale keby ste mohli k tomu povedať, že kde chcete zobrať 70 000, lebo nie je to také jednoduché. Ale keď poviete, že si požičiame alebo poviete mi, že zoberieme z rezervného fondu, ja poviem, že áno, ale chcem to počuť. 

p. Hulmečíková, zástupkyňa starostu MČ: Vážený pán kolega, ja nepoviem sumu, pretože tá suma bude vyššia. Určite bude vysoká, lebo tam nehovoríme len o ceste, ale treba počítať aj s tým, čo bude pod cestou, nielen to čo vidno. Čiže nedovolím si povedať sumu, ale je možné urobiť združenú investíciu, kde bude zmluva o združení finančných prostriedkov a môžu tam prísť, už podľa toho kto bude tá zmluvná strana, kto prispeje. Môže byť železnica, mesto, ďalšie sú tam vodárne. Určite tam môže prispieť aj ten, ktorý má budovu ďalej na Stromovej, pretože tam je súkromný vlastník. Čiže nemusí to byť len jeden subjekt, ale môže ich byť aj viac, čiže združená investícia. 

p. Süli, poslanec MiZ. Faktická poznámka: Predovšetkým keď chceme niečo robiť v tejto mestskej časti, aby sme vôbec mohli investovať peniaze, urobiť projekt, potrebujeme daný predmet, t. j. túto nehnuteľnosť dostať do majetku a potom preklenieme problém investovania do cudzieho majetku. Keď to zoberieme do majetku, potom môžeme vypracovať projekt, môžeme si povedať, že čo to bude stáť a môžeme osloviť všetkých zainteresovaných na tejto ceste, že koľko treba prispieť, rozdeliť to a začať s tým niečo robiť. Pokiaľ to nebudeme mať v majetku, budeme tu len trepať prázdnu slamu a budeme rozprávať o všelijakých projektoch, atď. Prvoradé je dostať do majetku. Keď to máme v majetku, vieme urobiť projekt. Na to potrebujeme finančné krytie. To nie je až také značné a potom môžeme začať hovoriť o združených prostriedkoch.

p. Djordjevič, poslanec MiZ:  Častokrát aj v minulosti, aj v dnešnom zastupiteľstve, odzneli názory, že jednotlivé subjekty, t. z. mestská časť, mesto nemôžu investovať do cudzieho majetku. Skutkový stav je taký, že parcela je vo vlastníctve mesta Košice. Čiže my prevezmeme zverenie do správy. Mám rýchlu otázku a potom budem pokračovať ďalej. Vieme investovať do pozemku, ktorý máme zverený? Ja viem tak, že nie. 

p. Pillár, hlavný kontrolór MČ: Je oveľa jednoduchšie dostať niečo do majetku, kým to máme najskôr v správe, lebo v tom prípade my požiadame mesto, aby, keďže to máme v správe, nech nám to prevedie ako prípad hodný osobitného zreteľa trebárs za jedno euro do nášho majetku. Keď nemáme k tomu vôbec žiadny právny vzťah, tak rovno požiadať, že dajte nám to do majetku, no tak ... . 

p. Grega, starosta MČ: Čo sa týka tých financií, ešte by som vysvetlil. Áno, nevieme ako to bude s tým rozpočtom na budúci rok, ale ja som presvedčený, že jednoducho tie peniaze dostaneme z mesta alebo keď už to budeme mať, keď budeme mať už plán, ktorý chceme, keď budú vedieť o tom tí občania, tak vytvoríme spoločný tlak na to, aby sa to prejavilo v tom rozpočte. 

p. Djordjevič, poslanec MiZ: Musím sa v tomto smere zastať ako úradu, tak aj starostu, že prišli s konkrétnym riešením a je absolútne jedno aké bolo jeho načasovanie, lebo vyvolala to situácia. Ja som rád, že prišli s týmto riešením, lebo v minulosti sa ukázalo, že mesto nemalo záujem stavať komunikáciu. Hovorilo, že parcela je ich, ale stavbu nemajú v majetku. Hovorili to na železnice. Oni raz jedným listom priznali v majetku, potom za týždeň ten list znegovali. Viem celú genézu, od rôznych občanov, mám desiatky strán komunikácie s magistrátom, ktorý riešili od 2011, 2013, 2014, 2016. Roky sa to vlečie. Mesto nemalo záujem vyriešiť. Pokiaľ my nemáme garanciu zloženia ďalšieho mestského zastupiteľstva, je absolútne zbytočné. Ja sa vlastne chcem poďakovať, že ako aj sledujete moju webovú stránku, kde som urobil stretnutie občanmi a že vlastne toto je možno aj výsledkom toho a som rád, že ako aj spoločne ..., to je jedno. Teraz budete vy ten, ktorý ste dali návrh a je dobrý. Podporujem ho. A presne tak, keď nebude finančné krytie na túto stavbu, tak sa uznesenie jednoducho zruší. Ale áno, schváľme to, lebo je to v prospech občanov. Nie je to cesta Djordjeviča, nie je to cesta Gregu, ani Hulmečíkovej. Je to cesta pre obyvateľov tejto lokality. A ostatní, ktorí sa nezaujímajú z týchto volebných obvodov, niektorí tu ani nie sú stade, majú si vstupovať do svedomia, že štyri roky vôbec nepoukázali na tieto lokality. 

p. Grega, starosta MČ: Áno, naozaj by to malo byť tak. Ja sa vôbec nehnevám, naopak som rád, keď príde nejaký podnet, či je to už pán Djordjevič alebo pán Petrovčik, lebo oni dávajú najviac. Veď je to normálne. Po prvé, je to povinnosť predsa každého poslanca, aby chodil, aby sa díval, aby počúval. My to nevieme obsiahnuť alebo nám to povedia ľudia, ktorých žiadame. My sa tešíme z toho, potom nadávajú možno pracovníci, že majú veľa vecí, ktoré musia robiť, ale zase sú od toho platení, takže ja vám chcem poďakovať za to množstvo podnetov, ktoré sú. Je to pravda. Toto nie je nejaké také..., lebo keď to urobíme a keď tu už nebudeme, lebo nikto z nás nevie, či bude alebo nebude, ale jednoducho keď sa prejdete po ulici a uvidíte, že toto sa urobilo za to naše volebné obdobie, tak to človeka poteší. Ešte raz vďaka za tie podnety. Uzatváram rozpravu a poprosím prečítať návrh na uznesenie.

p. Hanesz, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje zverenie pozemku vo vlastníctve mesta Košice parcela KN-C číslo 8193/1 o výmere 1220 m2, druh pozemku zastavané plochy a nádvoria, v k. ú. Letná v Košiciach do správy mestskej časti Košice-Staré Mesto, za účelom vybudovania prístupovej účelovej komunikácie ku garážam na Lomenej ulici v Košiciach.

p. Grega, starosta MČ: Prosím hlasujte.

Hlasovanie č. 35: za – 10, proti – 0, zdržalo sa – 0, nehlasovalo – 0

p. Grega, starosta MČ: Bolo to schválené.

p. Hanesz, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto poveruje starostu mestskej časti Košice-Staré Mesto požiadať mesto Košice o zverenie predmetného pozemku do správy mestskej časti Košice-Staré Mesto. 

p. Grega, starosta MČ: Prosím hlasujte.

Hlasovanie č. 36: za – 10, proti – 0, zdržalo sa – 0, nehlasovalo – 0

p. Grega, starosta MČ: Bolo to schválené.

- - -

BOD č. 12
Návrh na zmenu Všeobecne záväzného nariadenia mestskej časti Košice-Staré Mesto č. 1/2006 a jeho doplnkov, ktorým sa vydáva Trhový poriadok trhoviska na Dominikánskom námestí              v Košiciach

p. Grega, starosta MČ:  Otváram rozpravu. Keďže sa nikto nehlási, poprosím prečítať návrh na uznesenie.

p. Hanezs, poslanec MiZ a člen návrhovej komisie: V bode 12. máme dve alternatívy. Čítam 1. alternatívu návrhu uznesenia. Návrh na uznesenie: Miestne zastupiteľstvo mestskej časti Košice-Staré Mesto schvaľuje zmenu Všeobecne záväzného nariadenia mestskej časti Košice-Staré Mesto č. 1/2006 a jeho doplnkov, ktorým sa vydáva Trhový poriadok trhoviska na Dominikánskom námestí v Košiciach v predloženom znení.

Hlasovanie č. 37: za – 10, proti – 0, zdržalo sa – 0, nehlasovalo – 0

p. Grega, starosta MČ: Bolo to schválené.

- - -

BOD č. 13
Žiadosť mesta Košice o stanovisko k zmene Všeobecne záväzného nariadenia mesta Košice     č. 173 o pravidlách času predaja v obchode a času prevádzky služieb na území mesta Košice

p. Grega, starosta MČ:  Otváram rozpravu. 

p. Djordjevič, poslanec MiZ: Keď máme byť takí úprimní a chlapi, ako tu bolo dnes povedané, veľmi letmo som si prečítal ten bod. Chcel by som sa opýtať pani Hulmečíkovej. Neskúmali ste to hlbšie? Chcel by som vysvetlenie alebo niekto, aby mi vysvetlil. Niekedy je taký čas, nestihne sa celý materiál pozrieť. V princípe, v čom by sa to dotklo hlavne ..., nepotrebujem tie ulice, to som si prečítal. Ktoré zásadné zmeny sú tam, mohli tam byť aj hrubšie vyznačené. Síce aj pracovníci úradu nemajú len tieto body, čiže nezvaľujem to na nich. Jednoducho také gro z návrhu zmeny všeobecne záväzného nariadenia. 

 p. Grega, starosta MČ: Poprosím pána Rušina.

p. Rušin, vedúci oddelenia právneho a personálneho: Pokiaľ ide o zmenu všeobecne záväzného nariadenia bolo nám predložené vyjadrenie na zaujatie stanoviska, či sa vyjadríme, či odporúčame túto zmenu alebo neodporúčame. Čo je podstatná záležitosť, pán poslanec, je v podstate tá skutočnosť, že zavádza sa do tohto všeobecne záväzného nariadenia termín „centrum mesta“. Bude to územie, ktoré bude ohraničené ulicami, ktoré sú tu vymedzené a v podstate pôjde o to, že v rámci takto vymedzeného územia budú prevádzkové doby určené odlišne od ostatných častí, t. z. povedal by som voľnejšie alebo tie doby budú prispôsobené tak, aby podnikatelia mohli tú svoju činnosť prevádzkovať do dlhších hodín. Samozrejme, že bol prvý návrh, ktorý bol potom doplnený alebo pozmenený. Tá zmena sa týka v podstate toho, že na území mestskej časti Košice-Staré Mesto prevádzky, ktoré zabezpečia alebo deklarujú, že vlastne to obťažovanie občanov hlukom alebo vibráciami majú zabezpečené, tak v týchto prevádzkach bude platiť taký istý režim ako v tom centre mesta. 

p. Djordjevič, poslanec MiZ: Vôbec to neberte kriticky, nie je to tak myslené, ale keď sa na stránku úradu vedia dávať, ja neviem, príspevky kde naši VPP-čkári upratali okolie kontajnerov, čo je chvályhodné, lebo aj to je aktivita, mohlo sa dať, teraz je už neskoro, v budúcnosti je to možné, takúto vážnu zmenu, ktorá môže ovplyvňovať komfort bývania niektorých staromešťanov, vyvesiť na stránku mestskej časti s tým komentom, že mesto nám navrhlo také a také riešenie. Ak občania majú záujem o diskusiu, pošlite nám emaily, poprípade príďte na komisiu verejného poriadku a budeme mať spätnú väzbu, aby nenastávali také situácie ako nastávali predtým, že na jednom stretnutí s obyvateľmi poslanci boli takí, ktorí proste rozprávali, sme na vašej strane, prišli podnikatelia a tam už sa ospravedlňovalo. Nevedeli sme, poškodili sme vám. Aby tá širšia diskusia vyšla skôr. Teraz my tu môžeme pripomienkovať, ale keď nebola verejná diskusia, my môžeme hovoriť len o našich subjektívnych názoroch. Nebývame v blízkosti konkrétnych, ja osobne nebývam. Mne napríklad vadí amfiteáter, nejako som to teraz v lete zniesol, lebo keď tam púšťali o jedenástej večer horor a štvormesačné dievčatko zaspávalo, nebolo to nič príjemné. Takže si viem predstaviť aj komfort týchto ľudí. Pokiaľ nie je verejná diskusia, ja necítim mandát na to, aby som sa vyjadroval k problému centra, lebo ja v centre nebývam. Čiže buď poslanci, ktorí sú z centra, ako pán Ing. Süli atď., vedia povedať ku komfortu života alebo mohlo to byť ..., ale nie je to výčitka, je to návrh do budúcnosti. Nemyslel som to v zlom.

p. Grega, starosta MČ: Myslím si, že je to dobrý návrh. Pán prednosta, treba dávať do budúcna také materiály, ktoré podliehajú aj diskusii a z toho by sme možno mali nejaké poznatky a mohlo sa to tu zapracovať. Na druhej strane, je to na stránke mesta a myslím si, že tí podnikatelia alebo tí, ktorých sa to dotýka, oni to sledujú už tam. My v tomto sme zase, povedal by som, poradní. 

p. Hanesz, poslanec MiZ: Ja si myslím, že bohužiaľ sme v tejto hre ako veľmi maličkí hráči. Sme pešiaci. Veľa nezmôžeme. My sme žiadali pred rokom, tesne ako od nás odobrali právomoc mať vlastné všeobecne záväzné nariadenie na území Starého Mesta, tak sme žiadali to, aby sa vytvorilo v rámci Starého Mesta územie centra a mimo centra. Tak to sa udialo, ale zároveň týmto návrhom si urobili zadné vrátka, aby vlastne aj mimo územia centra sa mohli prevádzkové doby takto nastaviť ako je to v centre mesta. Takže vlastne nič. Keď sa to zdokladuje, technicky sa zdôvodní, tak budú prevádzky aj mimo centra otvorené presne tak ako v centre. Myslím si, že my s tým veľa neurobíme, ale zároveň súhlasím s tým, čo povedal pán Djordjevič. Práve že by sme mali urobiť osvetu a vysvetliť našim občanom, že darmo sa na nás budú obracať, my nedržíme silné karty v rukách. Keď sa im niečo nepáči v tomto smere, tak musia vyvinúť tlak na mesto. Inak to nepôjde. 

p. Hulmečíková, zástupkyňa starostu MČ: Chcem len toľko povedať, že ak by mestská polícia kontrolovala dodržiavanie platného všeobecne záväzného nariadenia, nebolo by ani sťažností a možno by nebolo potrebné robiť aj túto úpravu. Keďže polícia nerobí účinnú kontrolu, tak sú problémy a podnikatelia samozrejme to využívajú. Využívajú tú nečinnosť mestskej polície. Vieme, že máme aj v centre problémy, ale aj to je už úspech, že sa ohraničilo to centrum, že nie je to celá mestská časť, ale len to centrum, ktoré má nejaké ohraničenie. Keď tu budú robiť problém iní, tak budú musieť ísť do tej kategórie domov alebo prevádzok, ktoré majú bytové domy. 

p. Blaškovičová, poslankyňa MČ: Ja som sa v tom doplňujúcom návrhu úplne stratila. Ten bod štyri slová, ten bod päť slov. Úplne mimo. Neviem ako to je na stránke mesta, budem si to musieť naozaj porovnať. Toto je zo stránky? Takže úplne nezmyselné. To znamená, že tak isto sa v tom nebudem orientovať ani v pondelok. Ideálne by bolo, keby vždy bol predložený pôvodný návrh a buď by tam bolo červenou zmena atď., lebo vôbec neviem o čom hlasujem. Priznám sa. Úplne som mimo obrazu. 

p. Roland, poslanec MiZ: Pani poslankyňa povedala: „vôbec neviem, o čom hlasujem“. Teraz to trošku tak nadsadím. Vôbec nezáleží na tom, že nebudeme vedieť o čom hlasujeme. Ja si veľmi dobre pamätám ako pani Ing. Hulmečíková, pán Djordjevič, potom ja, koľko sme vyvinuli aktivity pri prepracovávaní nášho všeobecne záväzného nariadenia. Koľko sme mali stretnutí, ako sme sa naťahovali, ako sme podporovali aj jedných aj druhých. Hľadali sme riešenia. Výsledok bol ten, že šmahom ruky naraz mesto vydalo v decembri, keď si dobre pamätám, vlastné všeobecne záväzné nariadenie a my sme sa mohli na to dívať. Tak ja sa pýtam, prečo diskutujeme o niečom, o čom sme diskutovali zhruba desať hodín alebo pätnásť hodín minulý rok, keď my vieme, že nech povieme hocičo, aj tak si mesto príjme tú úpravu všeobecne záväzného nariadenia. Takže ja teraz hovorím veľmi úprimne, ja budem hlasovať za to, lebo to už sú len kozmetické úpravy. 

p. Djordjevič, poslanec MiZ. Faktická poznámka: Úplne odľahčím. Tie všeobecne záväzné nariadenia mestské sú nám na dve veci. Keďže platené parkovanie 95 % ľudí už dnes nedodržiava, odpaľujú sa ohňostroje po desiatej, letné záhrady sú bežne obsadené do druhej, tretej, štvrtej vraj aj niektorí. Podniky majú hudobnú produkciu aj po polnoci. Jednoducho, nebudem už teraz vyvíjať aktivitu, lebo tiež mám svoj čas a je to mrhanie. Počkám si kto bude nový primátor mesta Košice a láskavo sa nahlásim k nemu, či už budem poslanec alebo občan a poviem mu dosť veľa podnetov o činnosti resp. nečinnosti polície, mestskej, štátnej, štátnej teda nie a o tom ako sa všeobecne záväzné nariadenia dodržiavajú. Keď sa takto dodržiavajú ako sa dodržiavajú teraz, tak sú to len jeden zdrap papiera a ich treba zrušiť. 

p. Lukán, poslanec MiZ: Aj ja si dovolím troška odľahčiť. Chcem sa len opýtať, že či toto všeobecne záväzné nariadenie, teda ak ho  v meste príjmu, bude doručené aj organizátorom ľahkého pouličného priemyslu na dodržiavanie pracovnej doby.

p. Roland, poslanec MiZ. Faktická poznámka: Ešte jednu krátku pripomienku mám. V tom období, kedy som spolu riešil tento problém, ja som mal kopu, ale kopu, jednaní s rôznymi vedúcimi podnikov a pod. a oni sami, nebudem konkrétny, priznávali, že nedodržiavanie týchto záverečných hodín alebo pokynov, nie je záležitosť všetkých podnikov, ale asi piatich, šiestich, siedmich nedisciplinovaných. Úplne by stačilo vytypovať si tie podniky a cielene tam nonstop posielať políciu. 

p. Grega, starosta MČ: Keďže sa nikto nehlási, uzatváram rozpravu a poprosím prečítať návrh na uznesenie. 

p. Hanesz, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto odporúča navrhovanú zmenu Všeobecne záväzného nariadenia mesta Košice č. 173 o pravidlách času predaja v obchode a času prevádzky služieb na území mesta Košice.

Hlasovanie č. 38: za – 8, proti – 0, zdržalo sa – 2, nehlasovalo – 0

p. Grega, starosta MČ: Bolo to schválené. Teraz preruším a  dovolím si vás pozvať na občerstvenie. 

- - -

BOD č. 13a
Udelenie verejných ocenení mestskej časti Košice-Staré Mesto

p. Grega, starosta MČ:  Otváram rozpravu. Poprosím pána Petrovčika. 

p. Petrovčik, poslanec MiZ: Na poslednom zasadnutí kultúrnej komisie sme riešili otázku ocenení, aby sme vybrali správne osobnosti na jednotlivé ceny. Myslím, boli tam aj nejaké návrhy a bola vymenovaná komisia menovacím dekrétom, kde som bol menovaný ja ako šéf tejto komisie. Členovia Flóra Ondová Reiter a Zoltán Hanesz. Podľa najnovších informácií, mám informáciu od kolegu Hanesza, že on sa svojho členstva v tejto komisii vzdal. Ja som materiály ohľadom toho dostal, myslím, predvčerom večer. Včera som za ten jeden deň nestihol prediskutovať túto novú situáciu. Keďže Zoltán Hanesz sa vzdal a nemáme jedného člena v komisii, takže sme nemohli ani rozhodnúť. Na základe toho doporučujem predmetný návrh na udelenie verejných ocenení posunúť na najbližšie rokovanie komisie a miestneho zastupiteľstva. 

p. Roland, poslanec MiZ: Pán Ing. Petrovčik, posunúť to. On je predkladateľ, má na to právo, ale napriek tomu by som sa ho pokúsil zastaviť alebo vziať späť ten protinávrh, pretože nič zasadanie komisie nezmení na týchto menách a pokiaľ on nemá o každom navrhovanom hlbšie informácie, ja som schopný ku všetkým trom podať kompetentné, pretože jeden je môj kolega a priateľ. Druhý bol môj profesor a tretí bol môj pacient.

p. Grega, starosta MČ: Je to hlúposť presúvať, keď sa to má robiť v novembri. Postup bol dodržaný. Nedostali sme žiadne návrhy od poslancov. Teraz sú tu nejaké, tak my nepotrebujeme ... . To je len formálna vec tá komisia, lebo aj tak to schvaľuje zastupiteľstvo. Nie je ich neviem koľko, aby tu bolo o čom diskutovať. My ich máme, práve naopak, málo. I keď sa divím, že proste nie sú, lebo je dosť ľudí, ktorí robia niečo a ktorých treba oceniť. Ja by som vás poprosil, aby sme sa tým naozaj zaoberali a aby sa to schválilo. Keď nebudú všetci, tak nebudú. Je to istý výraz ocenenia tých ľudí, tak ... .

p. Hulmečíková, zástupkyňa starostu MČ: Je pravdou, že žiaden návrh neprišiel, povedala by som z terénu. Nepodali ho ani poslanci, nepodali ho ani obyvatelia. Nikto. Zvonku neprišiel žiaden návrh. Na komisii sme sa dohodli a niektorí kolegovia aj povedali, že fakt ten termín, ktorý bol stanovený úradom, akosi prehliadli a že majú nejaký návrh. Tak sa dohodlo, presne aj tie mená sa dohodli na tej komisii, že ktoré sa spracujú do zastupiteľstva a tie mená sú tu. My nepotrebujeme nič vyberať, lebo my sme sa na tej komisii na tých menách dohodli. Bolo dohodnuté, že úrad spracuje charakteristiku, ale pokiaľ ja viem, niekto spracovával tie návrhy, aj úrad asi. Predkladatelia? Čiže sú tu návrhy, hlasovať bude zastupiteľstvo o nich. Taký bol výstup z komisie. 

p. Grega, starosta MČ: Ja si myslím, že to by mala komisia kultúry robiť, veď to patrí k tomu. Garantom by mal byť šéf. No nič.

p. Djordjevič, poslanec MiZ: Ja sa za seba ospravedlňujem, bol som nahnevaný, že som prepásol termín, ktorý bol nám doručený. Nestihol som termín ako predkladateľ. Mal som v pláne týchto ľudí navrhnúť oveľa skôr. Nevedel som, ktorí poslanci budú ochotní alebo ktorých vôľa bude ukončiť politickú činnosť, lebo od toho sa aj odvíjalo moje rozhodnutie nominovať prof. Rácza, lebo keď tu bol niekto 12 rokov alebo aspoň dve volebné obdobia, je taká česť človeku, ktorý tu chodil, robil niečo pre mestskú časť. Dohodli sme sa na tom, že životopisy sa stiahnu, že to spracuje tajomníčka komisie. Ona ma kontaktovala telefonicky v pondelok ráno, že do stredy treba vypracovať podľa formulára. Strávil som pri tom hodinku. Ujo google prezradil niečo aj o prof. Ráczovi. Potom som to s jeho dcérou konzultoval, či sedia dátumy. Rovnako aj s rodinou Ing. Bušniaka. Tu nešlo o to, žeby naše návrhy boli ..., jednoducho my sme nemali žiadny návrh a tak sme si aj povedali na komisii, že zachránime situáciu, lebo to je niečo výsostné a je to ocenenie  miestneho zastupiteľstva, čiže je v záujme miestneho zastupiteľstva, aby ľudia boli ocenení. A vôbec to nevadí, či to bude pán starosta alebo keď pán prof. Rácz bude ochotný to prevziať, tak môže odovzdať aj predseda, keď pán starosta s tým nemá problém, toto ocenenie aj predseda komisie kultúry. Ja s tým vôbec nemám žiadny problém. 

p. Grega, starosta MČ: Prečo by neprijal môj koaličný partner?

p. Djordjevič, poslanec MiZ: To je pravda. Pozrite. Hovorím. Táto aktivita bola vyvolaná na záchranu situácie, lebo zase je to aj výsledkom ... . Ako vieme rozprávať aj o starostovi a o jeho činnosti, tak tu je výsledok našej činnosti, že z trinástich poslancov sme nikto nenapísali ani jeden návrh. Tieto mená, nie sú to žiadne rozporuplné osobnosti. Dvoch z nich poznám osobne, resp. poznal som. Absolútne ..., no síce nič, kusnem si do jazyka. Títo ľudia niečo pre spoločnosť urobili. 

p. Grega, starosta MČ: Ja aby som nebol nejakým tým zlým prvkom v rámci toho, tak ako ste povedali, pán poslanec, tak ja sa toho zriekam, keďže je to zastupiteľstvo. Napokon, ja tam budem dávať ceny ako ceny starostu. Tak to si ja urobím. A kto jediný by to mal odovzdávať ako predseda kultúry? Tak navrhujem pána Petrovčika, lebo je to normálne, logické.

p. Petrovčik, poslanec MiZ: Ja vám ďakujem pán starosta, ale ja by som nerád chodil na akciu, kde nebudem opäť predstavený a budem tam ako piate koleso u voza. Takže, keď mi garantujete, že dodržíte základnú elementárnu slušnosť, tak rád prídem. 

p. Grega, starosta MČ: Ja som nevedel, že sme štyri roky boli spolu, vlastne ako nejaký koaliční partneri, spolu sme kandidovali, atď. Ja som nevedel, že ste taký vizionár, že vy viete dopredu, že ja vás nepredstavím. Veď ja to nemoderujem. Veď tu to bude niekto moderovať a predstaví mňa aj vás. A nehovorte už toto, lebo teraz už neviem či sa mám smiať alebo plakať. Veď spolu sme odovzdávali neraz ocenenia a vás tam privítal ... . Už fakt stačilo.

p. Hanesz, poslanec MiZ: Vážení kolegovia, ja som sa vzdal tej komisie, aj som písal zdôvodnenie. Vzdal som sa členstva. Nevidel som nejaký zmysel mať takú komisiu, keď v utorok večer som získal poklady na nominantov a celú stredu som bolo Košíc, takže nebola žiadna šanca, aby som sa nejakej komisie zúčastnil. Dnes je na to priestor, keď chceme vôbec udeliť tieto ocenenia. Je to aj otázne. Už aj minulý rok sme s tým mali problém, že či dať niekomu. Neboli nominanti, boli potom nakoniec a vyzerá to tak, že jedine poslanci nominujeme. Civilná spoločnosť, občianska spoločnosť okolo nás ..., vôbec ju nezaujímajú tieto nominácie. Aj pred rokom sme sa nad tým mohli zamyslieť, aj teraz, že či vôbec udeľovať takéto ocenenia. Keď áno, keď sa tak dohodneme, ja nemám s tým problém, aby som dnes hlasoval, ale okrem pána Rácza. Tam ani hlasovať nebudem, lebo ako som písal vo svojom odôvodnení, je to môj spolu straník, takže ja som celkom zaujatý v tomto smere. Keď tu pán Rácz nie je, tak mne to aj signalizuje, že on o to ani záujem nemá. Ešte by som dodal toľko, že ja si myslím ... . Minulý rok som sa aj smial, že to divadlo, ktoré urobili pri oceňovaní mestských poslancov, že sami sebe si udeľovali, tak to sa mi nepáčilo. A teraz vôbec sa nechcem zúčastňovať takéto podobného aktu, že my poslanci z vlastných radov navrhneme niekoho, aktívneho poslanca, a ešte ideme udeliť. To sa mi nezdá logické. Pán Rácz má svoje zásluhy a ďalší poslanecký zbor keď ho navrhne a udelí mu to ocenenie, tak to je už logické. Ale my medzi sebou budeme tu udeľovať ocenenia? To sa mi nepozdáva. Čo sa týka tých ďalších dvoch nominantov, ja dôverujem pánovi Rolandovi. Budem hlasovať tak ako on hlasuje. 

p. Grega, starosta MČ: Máte pravdu, aj nemáte. Na jednej strane poviete, že spolu straník, tak toto nie je ocenenie strany. To je ocenenie človeka, ako poslanca, ktorý tu niekoľko volebných období pracoval v prospech občanov, predniesol množstvo podnetných návrhov atď. To je jedna vec. Dobre, môže sa to trošku s tým biť. To, čo ste hovorili, že niet koho alebo že ľudia nenavrhnú, musím to povedať. Tu ja vidím takú rezervu trebárs v tej komisii. Treba chodiť, tak ako vieme ísť vonku a nafotiť, že je špina okolo kontajnerov a kde čo iné, a poslať to tu, tak takisto treba ísť kdesi a si povedať, aha, tento by to mohol byť, veď urobiť toto a toto. Ja s tým nemám problém pri tých oceneniach. Ja tam naopak mám problém niekoho vybrať, ale tiež si treba na to nájsť čas a treba si to zadeliť. V tomto to vidím. Teraz to nebudeme robiť? Nie sú tu staromešťania hodní ocenenia? Z oblasti kultúry, športu, sociálne služby alebo umenie, učitelia, atď.? Veď tu máme veľa ľudí. Priznajme si spoločne, že sme na to pozabudli. Ja si svoj diel tiež priznávam, lebo som mal tak isto tlačiť na vás. Možno som mal obtelefonovať. Lenže keby som ja niekoho dal ..., preto som nikoho nepredložil, aby sa nepovedalo, že to dáva on a toto schválime alebo neschválime. 

p. Djordjevič, poslanec MiZ. Faktická poznámka: Ak niekto nehlasuje, zákon o konflikte záujmov, to sa týka rodinného príslušníka. Ak ste s niekým členom rovnakej strany, to vôbec nie je podstatné, resp. dôvodom na to, aby ste nemuseli hlasovať. V prípade prof. Rácza, on nebol ocenený ako poslanec. Práve tento konkrétny človek, keď si pozriete životopis, že má na konte vyše 30 odborných prác, vyše 300 prednášok - anglický, nemecký jazyk. Publikácie, vyše 100 vedeckých časopisov, zborníkov, členom mnohých domácich, zahraničných odborných spoločností, nadácií. Založil nadáciu Providencia, bol členom Spoločnosti kresťanskej inteligencie. Bol prednosta Ústavu patologickej fyziológie LF UPJŠ a tak isto sa podieľal aj na vývoji vysokoškolského školstva po zmene režimu. Oceňme ho ako človeka. Áno, tam to bolo možno na meste trápne, ale tuto je vyslovene vhodný kandidát.

p. Grega, starosta MČ:  Áno, súhlasím.

p. Roland, poslanec MiZ: Mňa fascinuje, že dokážeme rozprávať desať minút o všeobecne záväznom nariadení a potom o takejto veci rozprávame 25 minút. To je len taká pripomienka ku cielenej diskusii. Teraz niekoľko formálnych poznámok. Myslím si, že môžeme to tu odsúhlasiť, pretože subkomisia nie je nevyhnutná k tomuto. Za druhé. Čo sa týka politickej funkcie prof. Rácza, môže byť spomenutá jeho dlhoročná práca v tejto inštitúcii, ale to nič nemení na tom, že je to jeden odborník, ktorý si tú cenu zaslúži. Za tretie. Sypeme si tu popol na hlavu kvôli týmto oceneniam. Myslím si, že keby už k tomu došlo, skôr si sypme popol na hlavu kvôli iným veciam a tu verejne sľubujem, že ak budem zvolený ako poslanec, ak nebudem zvolený,  ako občan na budúci ja podám tri návrhy a buďte si istí, že to budú návrhy odôvodnené. Teraz ešte k tým dvom ľuďom. Pána Ing. Bušniaka poznám ako svojho pacienta. Okrem toho, že to bol jeden veľmi milý, sympatický, vzdelaný pán, on skutočne ešte aj v tých 83 rokoch žil v tej svojej práci. Bol schopný rozprávať o tom, vykladať čo všetko sa urobilo, atď. Plne to podporujem. O prof. Ráczovi nemám čo rozprávať. Snáď pár slov ešte k prof. Dubayovi. Bol to vynikajúci odborník, bol to aristokrat. Nemám na mysli na papieri. Bol to prvý nie komunista, ktorý bol zvolený za dekana lekárskej fakulty a s nejakým šťastím dožil až do sedemdesiateho prvého roku. Bol vynikajúci učiteľ, bol vynikajúci odborník, takže ja myslím, že z mojej strany ja dvíham ruku za všetkých týchto troch ľudí. Ďakujem.

p. Grega, starosta MČ: Ďakujem, áno, súhlasím. Ukončujem diskusiu a poprosím prečítať návrh na uznesenie. 

p. Hanesz, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje Cenu Miestneho zastupiteľstva mestskej časti Košice-Staré Mesto pre jednotlivcov:
a) prof. MUDr. Oliver Rácz, CSc.
b) Ing. Bohuš Bušniak – in memoriam
c) prof. MUDr. Ladislav Dubay, CSc. – in memoriam. 

Hlasovanie č. 39: za – 8, proti – 0, zdržalo sa – 1, nehlasovalo – 0

p. Grega, starosta MČ: Bolo to schválené. 

- - -

BOD č. 14
Spolufinancovanie projektu zo štrukturálnych a investičných fondov EÚ Operačný program Integrovaná infraštruktúra, prioritná os 7. Informačná spoločnosť, špecifický cieľ – zvýšenie pokrytia širokopásmovým internetom / NGN

p. Grega, starosta MČ:  Otváram rozpravu. Keďže sa nikto nehlási, uzatváram rozpravu a poprosím prečítať návrh na uznesenie. 

p. Hanesz, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto Miestne zastupiteľstvo mestskej časti Košice-Staré Mesto podľa § 11 ods. 4 písm. a) zákona č. 369/1990 Zb. o obecnom zriadení v znení neskorších predpisov
1/ schvaľuje
a)	predloženie žiadosti o nenávratný finančný príspevok v rámci výzvy OPII-2018/7/1-DOP za účelom realizácie projektu „Vybudovanie bezplatnej WiFi siete v priestoroch Mestskej krytej plavárne v Košiciach“,
b)	zabezpečenie realizácie projektu po schválení žiadosti o NFP,
c)	spolufinancovanie projektu vo výške 5% z celkových oprávnených výdavkov na projekt, t. j.          vo výške 750,- EUR
2/ žiada
starostu mestskej časti Košice-Staré Mesto zabezpečiť všetky právne úkony súvisiace s prípravou a realizáciou projektu vrátane uzavretia projektovej zmluvy.

 p. Grega, starosta MČ: Prosím hlasujte.

Hlasovanie č. 40: za – 9, proti – 0, zdržalo sa – 0, nehlasovalo – 1

p. Grega, starosta MČ: Materiál bol schválený.

- - -

BOD č. 15
Správy o výchovno-vzdelávacej činnosti materských škôl v zriaďovateľskej pôsobnosti mestskej časti Košice-Staré Mesto za školský rok 2017/2018

p. Grega, starosta MČ:  Otváram rozpravu. Keďže sa nikto nehlási, uzatváram rozpravu a poprosím prečítať návrh na uznesenie.

p. Hanesz, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje správy o výchovno-vzdelávacej činnosti materských škôl v zriaďovateľskej pôsobnosti mestskej časti Košice-Staré Mesto za školský rok 2017/2018 v predloženom znení.

p. Grega, starosta MČ: Prosím hlasujte.

Hlasovanie č. 41: za – 10, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený.

- - -

BOD č. 16
Vzdanie sa Ing. Rastislava Trnku členstva v radách škôl pri ZŠ Masarykova 19/A a Základnej umeleckej škole, Kováčska 43 v Košiciach

p. Grega, starosta MČ:  Otváram rozpravu. 

p. Blaškovičová, poslankyňa MČ: Chcem sa len opýtať, keďže sme minulé zastupiteľstvo brali na vedomie vzdanie sa mandátu alebo predminulé ešte, tak on sa teraz nemôže vzdať niečoho, čo mu už nepatrí. Takže podľa mňa by sme ho mali odvolať z tých rád škôl. On už nie je poslanec, nemá prečo byť členom rady školy. Logicky sme ho mali hneď ako sa vzdal mandátu odvolať z rád škôl, zo všetkých inštitúcii, kde figuroval ako poslanec mestskej časti. Pán právnik nech sa k tomu vyjadrí. On sa vzdal už dávnejšie. Myslím si, že sme niečo prešvihli, že sme to mali urobiť hneď. Dobre. Máme tu odborníkov. Jasné, už netreba dopĺňať. Len či je tá formulácia v poriadku. 

Neriadená diskusia.
p. Hulmečíková, zástupkyňa starostu MČ: Ja som len chcela poznámku, že nie je to viazané na poslanecký mandát. Môže byť napríklad aj zamestnanec úradu členom školskej rady. 

p. Hanesz, poslanec MiZ: Aby som to po právnej stránke správne chápal. To je v poriadku, že on sa vzdá, ale keby sa nevzdal, tak my ho môžeme odvolať, lebo už nie je poslanec. Takže to je vlastne jedno. Vzdal sa a ideme ďalej.

p. Grega, starosta MČ: Keďže sa nikto nehlási, uzatváram rozpravu a poprosím prečítať návrh na uznesenie. 

p. Hanesz, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto podľa § 25 ods. 12 písm. b) zákona NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov berie na vedomie vzdanie sa Ing. Rastislava Trnku z členstva v Rade školy pri ZŠ Masarykova 19/A, Košice a v Rade školy pri Základnej umeleckej škole Kováčska 43, Košice. 

p. Grega, starosta MČ: Prosím hlasujte.

Hlasovanie č. 42: za – 10, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený. 

- - -

BOD č. 17
Návrh projektu 12. ročníka celomestskej speváckej súťaže „Spev bez hraníc 2018“

p. Grega, starosta MČ:  Otváram rozpravu. Keďže sa nikto nehlási, uzatváram rozpravu a poprosím prečítať návrh na uznesenie.

p. Hanesz, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje 

p. Grega, starosta MČ: Prosím hlasujte.

Hlasovanie č. 43: za – 10, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený.

- - -

BOD č. 18
Návrh projektu „Preventívny kurz pre deti ZŠ Vojenská 13, Košice s nábehom na alergické a recidivujúce choroby dýchacích orgánov“

p. Grega, starosta MČ:  Otváram rozpravu.

p. Lukán, poslanec MiZ: Podstatou môjho vstupu nie je ani samotný komentár k tomu celému, ale vzhľadom k tomu, že mám ďalšie pracovné povinnosti, tak sa chcem s vami všetkými rozlúčiť, keďže nekandidujem v ďalšom období, tak ďakujem všetkým za spoluprácu a prajem novému zastupiteľstvu ako aj novému starostovi tejto mestskej časti veľa úspechov v ďalšej práci. Ďakujem pekne. 

p. Grega, starosta MČ: Keďže sa nikto nehlási, uzatváram rozpravu a poprosím prečítať návrh na uznesenie.
p. Hanesz, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje projekt „Preventívny kurz pre deti ZŠ Vojenská 13, Košice s nábehom na alergické a recidivujúce choroby dýchacích orgánov“ v predloženom znení. 

p. Grega, starosta MČ: Prosím hlasujte.

Hlasovanie č. 44: za – 9, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený.

- - -

BOD č. 19
Návrh projektu 12. ročníka „Oprášme korčule“ verejného korčuľovania pre občanov Starého Mesta a prázdninujúcu mládež 

p. Grega, starosta MČ:  Otváram rozpravu. Keďže sa nikto nehlási, uzatváram rozpravu a poprosím prečítať návrh na uznesenie.

p. Hanesz, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje projekt 12. ročníka „Oprášme korčule“ verejného korčuľovania pre občanov Starého Mesta a prázdninujúcu mládež v predloženom znení. 

p. Grega, starosta MČ: Prosím hlasujte.

Hlasovanie: za – 9, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený.

- - -

BOD č. 20
Vyhodnotenie projektov Komisie zdravotnej, sociálnej, kultúry, školstva a športu Miestneho zastupiteľstva mestskej časti Košice-Staré Mesto

p. Grega, starosta MČ:  Otváram rozpravu. Keďže sa nikto nehlási, uzatváram rozpravu a poprosím prečítať návrh na uznesenie.

p. Hanesz, poslanec MiZ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto berie na vedomie vyhodnotenie projektov:
a)	11. ročníka ,,Tanec nemá hranice“
b)	„Športová olympiáda detí predškolského veku“ z materských škôl v zriaďovateľskej pôsobnosti mestskej časti Košice-Staré Mesto
c)	Staromestského kultúrneho leta 2018
d)	16. ročníka „Plavecké preteky základných škôl mestskej časti Košice-Staré Mesto jednotlivcov a zmiešaných štafiet o pohár mestskej časti Košice- Staré Mesto - Memoriál Magdalény Kapcárovej
v predloženom znení.
p. Grega, starosta MČ: Prosím hlasujte.

Hlasovanie: za – 9, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený.

- - -

BOD č. 21
Interpelácie a dopyty poslancov miestneho zastupiteľstva

p. Grega, starosta MČ:  Otváram rozpravu. 

p. Hanesz, poslanec MiZ: Dostal som podnet od občanov, ale je to v podstate na dopravnú políciu, takže ja to dám písomne. Jedná sa o dosť veľké problémy okolo Mlynského náhonu, pri riaditeľstve VSE. Žiadajú zriadiť ďalšie zrkadlo. Myslím, že dve zrkadlá tam už sú a žiadajú, aby bolo tretie. Takže ja to dám písomne. Ďakujem.

p. Grega, starosta MČ: Keďže sa nikto nehlási, uzatváram tento bod.

- - -

BOD č. 22
Rôzne

p. Grega, starosta MČ: Otváram rozpravu.

p. Roland, poslanec MiZ: Je to skôr spoločenská záležitosť. Nechcem byť ako na odovzdávaní oscarov, takže ja sa sústredím len na jednu osobu, ktorá myslím že zadarmo pracovala posledný rok vo funkcii. Chcel by som za seba a určite aj za vás, pani Ing. Hulmečíkovej. Dúfam, že sa stretneme v ďalšom období.

p. Ondová Reiter, poslankyňa MiZ: Vážené zastupiteľstvo, chcela by som poprosiť jednu fotografiu a chcela by som s vašou pomocou upozorniť širokú verejnosť na fakt, že sú nastriekané priechody pre chodcov. Problém je v tom, že nielen staré prechody sú revitalizované, ale vznikli aj nejaké nové. S pomocou obyvateľov musíme nevhodné vychytiť a odstrániť skôr, kým sa stane nejaká vážna nehoda. Táto fotka je vyhotovená na Orlej ulici, kde bývam. Takáto neodbornosť sa nedá tolerovať. Starších ľudí nemôžeme dostať do situácie, že musia cez cestu rýchlo prebehnúť a deti jednoducho nedokážu vyselektovať, že jeden prechod je dobrý a druhý životu nebezpečný. Na fotke je priechod nastriekaný iba na trinásť krokov za ostrou zákrutou. Kedysi aj tu bolo zrkadlo. Už je to rozbité, lebo tu bolo strašne veľa nehôd. Keď niekto ide od gazdovskej pivnice, zoberie aj smetné nádoby, nielen pešiakov. 

p. Grega, starosta MČ: Ja by som vás poprosil aj do budúcna. S takýmito vecami netreba čakať na zastupiteľstvo, ale hneď ako to viete, treba prísť za nami. Dáme to pánovi Šarockému, nech sa to rieši na tom dopravnom inšpektoráte, lebo ten čas kým je zastupiteľstvo, dovtedy sa kde čo môže stať. 

p. Ondová Reiter, poslankyňa MiZ: To je absolútne čerstvé, asi trojdňové.

p. Grega, starosta MČ: Dobre, ale to sme mohli hneď. Chcel som ešte v rôznom, aj som to avizoval. Hovorilo sa o tých pamätníkoch atď.  Chcem vás informovať, že vlastne v rámci úradu sme si povedali, že navrhujeme raz kvartálne zabezpečiť umytie a prípadnú údržbu kultúrnych pamiatok v správe mestskej časti Košice-Staré Mesto. A to druhé som už hovoril, že sa budeme snažiť nájsť nejakých gestorov z rád škôl. Keďže sa nikto nehlási, uzatváram tento bod. Posledné slovo mám, tak chcel by som vám poďakovať za tú prácu, ktorú ste za tie štyri roky vykonali v prospech staromešťanov. Každý sa pričinil o to, či už väčšou alebo menšou mierou, aj keď, čo ja viem, je viac možno iniciatívnych ľudí, ktorí akože možno urobia všetko, ale všetci ste dôležití. A to musím povedať, lebo keď je nejaký projekt, niekto vymyslí ten projekt, teraz sa ten projekt schváli. Keby ste neboli vy všetci, tak sa ten projekt neschváli. Keby som ja nepodpísal ten projekt, nemusí sa schváliť, ale môže. Mohol by som tam zase vymýšľať, presviedčať a lobovať. Tam už je zase iné kvórum. A potom zase nastupujú ďalší. Potom sú tí, ktorí to realizujú. To znamená aparát, pracovníci, atď. Tým najviac chcem poďakovať, lebo tých vždy nejako opomíname, keď si prisvojíme tie úspechy všetci. Takže veľká vďaka, naozaj, všetkým pracovníkom miestneho úradu, Mestskej krytej plavárne, Múzea Vojtecha Löfflera, správy trhu, našich šiestich materských škôl a všetkým, ktorí nám v tomto pomáhali, lebo bez nich by sa nám to nepodarilo. Obdobie sa končí, zvykne sa bilancovať, atď. Nebudem to robiť. Ja sa priznám, že napriek tomu, že k niektorým mám bližší vzťah, k niektorým menej. S niektorými sme boli na papieri akože spolu, niektorí ma ..., proste sa odhaľujú vlastne ako charakter. Niektorí ma sklamali, ale to už nevadí. Potom zase ma prekvapili niektorí, s ktorými som nebol spolu akože a pomohli, a tak urobili. No proste život prináša aj také situácie a bude prinášať aj tým ďalším, ktorí prídu. Takže chcem popriať všetkým, ktorí kandidujú na všelijaké posty rôzne a všade, v rámci mesta, aj tu, úspech. Proste nech presvedčia občanov, ale naozaj, lebo nie je to len také jednoduché a nech sú čestní a féroví aj v tom boji. Viete, každý má v talóne kde čo, ale férová hra má byť taká, aj v športe. Myslím si, že ten úspech chutí vtedy, keď sa vyhrá na ihrisku a čestne. Takže každému prajem naozaj ešte raz úspech a nikomu neprajem nič zlé, pretože každý aj tak dostane to, čo si zaslúži. Ďakujem, všetko dobré.

- - -

BOD č. 23
Záver

p. Grega, starosta MČ: Uzatváram XXII. rokovanie miestneho zastupiteľstva a ďakujem za účasť. 

V Košiciach, 13.09.2018

Zápisnicu vyhotovila: Mária Vidová 

Overovatelia zápisnice: 	Ing. Eva Hulmečíková   	Podpísala dňa: 02.10.2018

				Ing. Igor Petrovčik		Podpísal dňa: 08.10.2018

Podpísal dňa: 08.10.2018						Podpísal dňa: 08.10.2018	
	Mgr. Karol Till 						Mgr. Ľubomír Grega
    prednosta Miestneho úradu 			            	starosta mestskej časti
mestskej časti Košice-Staré Mesto 				  	   Košice-Staré Mesto